**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՕՏԱՐԵՐԿՐԱՑԻՆԵՐԻ ԵՎ ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**ՀՈԴՎԱԾ 1. ՕՐԵՆՔԻ ՆՊԱՏԱԿԸ ԵՎ ԿԱՐԳԱՎՈՐՄԱՆ ԱՌԱՐԿԱՆ**

1. Սույն օրենքի նպատակն է Հայաստանի Հանրապետության սահմանադրությամբ երաշխավորված՝ մարդու հիմնական իրավունքներին և ազատություններին, ինչպես նաև միջազգային իրավունքի հանրաճանաչ սկզբունքներին և նորմերին համապատասխան՝

1) Հայաստանի Հանրապետությունում օտարերկրացիների և քաղաքացիություն չունեցող անձանց համար ստեղծել իրավական երաշխիքներ և պաշտպանել օտարերկրացիների և քաղաքացիություն չունեցող անձանց իրավունքներն ու ազատությունները անկախ սեռից, ռասայից, մաշկի գույնից, էթնիկ կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից, տարիքից կամ անձնական կամ սոցիալական բնույթի այլ հանգամանքներից.

2) խրախուսել Հայաստանի Հանրապետության և օտարերկրյա պետությունների միջև տնտեսական, մշակութային, գիտական և կրթական հարաբերությունների զարգացումը.

3) նպաստել Հայաստանի Հանրապետության սահմանադրությամբ ամրագրված անձի՝ ազատ տեղաշարժվելու և բնակավայր ընտրելու, ինչպես նաև աշխատանքի ազատ ընտրության իրավունքների իրացմանը.

4) Հայաստանի Հանրապետությունում օտարերկրացիներին և քաղաքացիություն չունեցող անձանց իրավական կարգավիճակի որոշման ընթացքում ապահովել Հայաստանի Հանրապետության օրենսդրության համապատասխանությունը Հայաստանի Հանրապետության միջազգային պայմանագրերին և միջազգային իրավունքի հանրաճանաչ սկզբունքներին.

5) կանխել անկանոն միգրացիան, ապահովել նպատակաուղղված միգրացիոն քաղաքականության իրականացում:

2. Սույն օրենքը կարգավորում է օտարերկրացիների` Հայաստանի Հանրապետություն մուտք գործելու, Հայաստանի Հանրապետության տարածքում գտնվելու եւ բնակվելու, Հայաստանի Հանրապետության տարածքով տարանցիկ երթևեկելու, Հայաստանի Հանրապետությունից ելքի հետ կապված հարաբերությունները, քաղաքացիություն չունեցող անձի կարգավիճակը Քաղաքացիություն չունեցող անձանց կարգավիճակի մասին ՄԱԿ-ի 1954 թվականի Կոնվենցիային համապատասխան Հայաստանի Հանրապետությունում որոշելու գործընթացը, ամրագրում է օտարերկրացիների և քաղաքացիություն չունեցող անձանց իրավունքներն ու պարտականությունները, Հայաստանի Հանրապետությունում գտնվող օտարերկրացիների արտաքսման ընթացակարգերը և դեպքերը, ինչպես նաև արտաքսման գործընթացում ներգրավված պետական մարմինների լիազորությունների շրջանակը և պարտականությունները:

3. Սույն օրենքի գործողությունը Հայաստանի Հանրապետությունում օտարերկրյա պետությունների դիվանագիտական ներկայացուցչություններում, հյուպատոսական հիմնարկներում, ինչպես նաեւ միջազգային կազմակերպություններում կամ դրանց ներկայացուցչություններում աշխատելու նպատակով Հայաստանի Հանրապետություն ժամանող կամ Հայաստանի Հանրապետությունում գտնվող օտարերկրացիների եւ նրանց ընտանիքների անդամների վրա տարածվում է այնքանով, որքանով վերջիններիս հետ կապված հարաբերությունների առանձնահատկությունները սահմանված չեն Հայաստանի Հանրապետության միջազգային պայմանագրերով:

4. Սույն օրենքը չի տարածվում Հայաստանի Հանրապետությունում ապաստան հայցող, ինչպես նաև Հայաստանի Հանրապետության կողմից փախստականի կարգավիճակ ստացած  ***անձանց վրա, բացառությամբ սույն օրենքով նախատեսված դեպքերի*** :

**ՀՈԴՎԱԾ 2. ՕՐԵՆՔՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

1. Սույն օրենքում օգտագործվում են հետեւյալ հիմնական հասկացությունները.

1) **օտարերկրացի՝** Հայաստանի Հանրապետության քաղաքացի չհանդիսացող այն անձը, որն ունի այլ պետության քաղաքացիություն (օտարերկրյա քաղաքացի) կամ օտարերկրյա պետության կողմից ճանաչվել է քաղաքացիություն չունեցող անձ:

2) **քաղաքացիություն չունեցող անձ`** անձ, ով չի համարվում քաղաքացի որևէ պետության կողմից՝ այդ պետության օրենսդրության ուժով կամ օրենսդրության կիրառության արդյունքում.

3) **անձնագիր կամ ճամփորդական փաստաթուղթ** (այսուհետ` անձնագիր)` պետական սահմանը հատելու իրավունք տվող միջազգայնորեն ճանաչված անձը հաստատող փաստաթուղթ, որը համապատասխանում է սահմանված նմուշին.

4) **արտոնագիր կամ մուտքի վիզա՝** (այսուհետ` մուտքի վիզա)՝ Հայաստանի Հանրապետության կառավարության լիազորված պետական կառավարման համակարգի մարմնի թույլտվություն, որն օտարերկրացուն իրավունք է վերապահում մուտք գործել Հայաստանի Հանրապետություն, տարանցիկ երթևեկել Հայաստանի Հանրապետության տարածքով, գտնվել Հայաստանի Հանրապետությունում և դուրս գալ Հայաստանի Հանրապետությունից` դրանում նշված նպատակներով, պայմաններով և ժամկետներում.

5) **կարճաժամկետ կացության կարգավիճակ**՝ Հայաստանի Հանրապետության կառավարության լիազորված պետական կառավարման մարմնի թույլտվություն, որն օտարերկրացուն իրավունք է տալիս կարճատև՝ մինչև մեկ տարի ժամկետով բնակվելու Հայաստանի Հանրապետության տարածքում.

6) **երկարաժամկետ կացության կարգավիճակ**` Հայաստանի Հանրապետության կառավարության լիազորված պետական կառավարման մարմնի թույլտվություն, որն օտարերկրացուն իրավունք է տալիս մինչև հինգ տարի ժամկետով բնակվելու Հայաստանի Հանրապետության տարածքում.

7) **հատուկ կացության կարգավիճակ**` Հայաստանի Հանրապետության վարչապետի կողմից տրվող թույլտվություն որն օտարերկրացուն իրավունք է տալիս բնակվելու Հայաստանի Հանրապետության տարածքում` այդ կարգավիճակը հավաստող փաստաթղթի վավերականության ժամկետներում.

8) **ծագման պետություն**` պետություն, որի քաղաքացին է համարվում այն անձը կամ այն պետությունը, որում բնակվում է քաղաքացիություն չունեցող անձը կամ այն անձը, որի քաղաքացիությունը հնարավոր չէ հաստատել.

9) **հրավեր կամ միջնորդագիր** (այսուհետ` հրավեր)` փաստաթուղթ, որը հիմնավորում է օտարերկրացու մուտքը եւ գտնվելը Հայաստանի Հանրապետության տարածքում` դրանում նշված նպատակներով եւ ժամկետներով.

**10) աշխատանքի թույլտվություն`** Հայաստանի Հանրապետության կառավարության լիազորված պետական կառավարման մարմնի թույլտվություն, որն օտարերկրացուն իրավունք է տալիս աշխատելու Հայաստանի Հանրապետությունում.

11) **արտաքսում`** սույն օրենքով նախատեսված դեպքերում իրավասու պետական մարմնի կողմից օտարերկրացու կամ քաղաքացիություն չունեցող անձի հարկադիր հեռացումը Հայաստանի Հանրապետությունից.

12) **փոխադրող**` ցամաքային կամ օդային տրանսպորտով միջազգային ուղեւորափոխադրում իրականացնող կազմակերպություն.

13) **ուղեկցող`** մշակութային, մարզական, երիտասարդական միջոցառումներին մասնակցելու կամ խմբակային զբոսաշրջության նպատակով Հայաստանի Հանրապետություն ժամանող մինչեւ 16 տարեկան օտարերկրացիների խմբի ղեկավար, կամ մինչև 16 տարեկան օտարերկրացու օրինական ներկայացուցչի համաձայնությամբ, օրենքով սահմանված կարգով տրված նոտարական վավերացմամբ փաստաթղթի հիման վրա երեխայի տեղափոխումն իրականացնող անձ.

14) **ընդունող կազմակերպություն**` Հայաստանի Հանրապետության պետական կամ տեղական ինքնակառավարման մարմին, Հայաստանի Հանրապետությունում գրանցված իրավաբանական անձ, որը կազմակերպում է մինչեւ 16 տարեկան օտարերկրացիների մասնակցությամբ մշակութային, մարզական, երիտասարդական միջոցառումներ կամ զբոսաշրջային տուրեր.

15) **ժամանակավոր գտնվելու թույլտվություն**` սույն օրենքով նախատեսված դեպքերում օտարերկրացուն տրվող փաստաթուղթ, որը հնարավորություն է ընձեռում վերջինիս դրանում նշված ժամկետներում օրինական գտնվել Հայաստանի Հանրապետությունում, եթե նա չի բավարարում Հայաստանի Հանրապետությունում օրինական գտնվելու (բնակվելու) սույն օրեքով նախատեսած պահանջներին կամ չունի օրինական բնակութունը հաստատող փաստաթուղթ.

16) **մերձավոր ազգականներ**` ծնողներ, զավակներ, որդեգրողներ, որդեգրվածներ, հարազատ և ոչ հարազատ (համահայր կամ համամայր) եղբայր և քույր, պապ, տատ, թոռ, հոգաբարձու, խնամակալ/խնամարկյալ, ինչպես նաև ամուսին և ամուսնու ծնողներ.

17) **տարանցիկ երթևեկություն`** օտարերկրացիների երթևեկությունը որևէ պետությունից Հայաստանի Հանրապետության տարածքով օդային կամ ցամաքային տրանսպորտի միջոցներով դեպի երրորդ պետություն.

18) **մուտքի թույլտվություն**` սույն օրենքով կամ միջազգային պայմանագրերով նախատեսված դեպքերում և կարգով Հայաստանի Հանրապետության տարածք անձի անարգել մուտքը ապահովող փաստական հանգամանք.

19) **առանց ուղեկցողի երեխա՝** 18 տարին չլրացած անձ, որին Հայաստանի Հանրապետությունում չի ուղեկցում օրենքի կամ սովորույթի հիման վրա նրա մասին հոգ տանող որևէ չափահաս անձ.

20) **ընտանիքից անջատված երեխա`** 18 տարին չլրացած անձ, որին Հայաստանի Հանրապետությունում ուղեկցում է չափահաս անձ, սակայն երեխան անջատված է ծնողներից կամ նրա մասին՝ օրենքի կամ սովորույթի հիման վրա հոգ տանողից:

**ՀՈԴՎԱԾ 3. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՕՏԱՐԵՐԿՐԱՑԻՆԵՐԻ ԻՐԱՎԱԿԱՆ ՎԻՃԱԿԸ**

1. Հայաստանի Հանրապետությունում օտարերկրացիներն ունեն Հայաստանի Հանրապետության քաղաքացիներին հավասար իրավունքներ, ազատություններ եւ պարտականություններ, եթե Հայաստանի Հանրապետության Սահմանադրությամբ, օրենքներով եւ միջազգային պայմանագրերով այլ բան նախատեսված չէ:

2. Հայաստանի Հանրապետության տարածքում օտարերկրացիները կրում են Հայաստանի Հանրապետության քաղաքացիներին հավասար պատասխանատվություն, բացառությամբ Հայաստանի Հանրապետության միջազգային պայմանագրերով նախատեսված դեպքերի:

**ԳԼՈՒԽ 2**

**ՕՏԱՐԵՐԿՐԱՑԻՆԵՐԻ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ, ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳՏՆՎԵԼԸ, ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԵԼՔԸ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔՈՎ ՏԱՐԱՆՑԻԿ ԵՐԹԵՎԵԿԵԼԸ**

**ՀՈԴՎԱԾ 4. ՀԻՄՆԱԿԱՆ ՍԿԶԲՈՒՆՔՆԵՐԸ**

1. Հայաստանի Հանրապետությունում օտարերկրացիների մուտքը, բնակվելը /գտնվելը/, տարանցիկ երթևեկելը և ելքը կարգավորվում են հետևյալ սկզբունքների պահպանմամբ՝

1) ընտանիքի միասնություն.

2) երեխայի լավագույն շահեր.

3) խտրականության բացառում.

4) չվերադարձելիություն.

5) օտարերկրացու կողմից Հայաստանի Հանրապետության պետական սահմանի հատում Հայաստանի Հանրապետության օրենսդրությանը համապատասխան.

6) Հայաստանի Հանրապետության պետական սահմանը հատող օտարերկրացու նկատմամբ սահմանափակումների կիրառում բացառապես օրենքով նախատեսված դեպքերում.

7) Հայաստանի Հանրապետությունում գտնվող օտարերկրացու անարգել ելքը Հայաստանի Հանրապետությունից, որը կարող է սահմանափակվել միայն օրենքով` պետական անվտանգության, հանցագործությունների կանխման կամ բացահայտման, հասարակական կարգի, առողջության և բարոյականության կամ այլոց հիմնական իրավունքների և ազատությունների պաշտպանության նպատակով։

8) օտարերկրացին կարող է արտաքսվել Հայաստանի Հանրապետությունից ***օրենքին*** և միջազգային իրավունքի հանրաճանաչ սկզբունքներին համապատասխան:

**ՀՈԴՎԱԾ 5. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ**

1. Օտարերկրացիները մուտք են գործում Հայաստանի Հանրապետություն պետական սահմանի անցման կետերով` վավերական անձնագրի առկայությամբ, մուտքի վիզայի կամ կացության կարգավիճակը հավաստող փաստաթղթի հիման վրա եւ սահմանային վերահսկողություն իրականացնող Հայաստանի Հանրապետության կառավարության լիազորած պետական կառավարման մարմնի թույլտվության դեպքում, եթե այլ կարգ նախատեսված չէ սույն օրենքով կամ Հայաստանի Հանրապետության միջազգային պայմանագրերով:

2. Մինչեւ 16 տարեկան օտարերկրացիները կարող են մուտք գործել Հայաստանի Հանրապետություն իրենց ծնողների, ծնողներից որևէ մեկի, այլ օրինական ներկայացուցչի կամ ուղեկցողի հետ միասին։ 16 տարին լրացած անձն իրավունք ունի մուտք գործել Հայաստանի Հանրապետություն առանց ծնողի կամ այլ օրինական ներկայացուցչի:

3. Առանց անձնագրի, դրան փոխարինող փաստաթղթի կամ անվավեր անձնագրով Հայաստանի Հանրապետության պետական սահմանի անցման կետ ժամանած կամ Հայաստանի Հանրապետության պետական սահմանի անցման կետում մուտքի վիզայի մերժում ստացած կամ սահմանային վերահսկողություն իրականացնող մարմնի կողմից մուտքի թույլտվություն չստացած օտարերկրացիների մուտքը չի թույլատրվում Հայաստանի Հանրապետության տարածք, եւ հնարավորության դեպքում նրանք անմիջապես վերադարձվում են իրենց ծագման պետություն կամ այն պետություն, որտեղից ժամանել են, նույն փոխադրողի տրանսպորտային միջոցով: Օտարերկրացիները կարող են նաև իրենց միջոցների հաշվին մեկնել ցանկացած այլ պետություն, որտեղ տվյալ օտարերկացիների համար սահմանված է առանց մուտքի վիզայի ռեժիմ։ Եթե վերադարձվողը երախա է կամ անձ, ով հանդիսանում է իր հետ ճամփորդող երեխայի օրինական ներկայացուցիչը և (կամ) ուղեկցողը, **կամ հատուկ կարիքներ ունեցող (**հաշմանդամություն, հոգեկան առողջության խնդիրներ ունեցող անձինք, **հղի կանայք,** ծանր հիվանդություն ունեցող հիվանդներ**, կամ թրաֆիքինգի կամ խոշտանգումների կամ բռնաբարության կամ բռնության այլ ձևերի զոհեր) անձ է**, ապա վերադարձը կազմակերպվում է հնարավորինս արագ, իսկ մինչև վերադարձի իրականացումը վերջիններս ապահովվում են համապատասխան կացարանով, սննդի և բժշկական սպասարկման միջոցներով:

4. Սույն հոդվածի երրորդ մասում նշված օտարերկրացիների սեփական միջոցների բացակայության դեպքում նրանց վերադարձի ծախսերը միջազգային պայմանագրերով սահմանված կարգով կատարում են փոխադրողները, որոնք իրականացրել են այդ օտարերկրացիների փոխադրումը Հայաստանի Հանրապետություն, կամ Հայաստանի Հանրապետությունը` Հայաստանի Հանրապետության կառավարության սահմանած կարգով:

**ՀՈԴՎԱԾ 6. ԱՌԱՆՑ ՄՈՒՏՔԻ ՎԻԶԱՅԻ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ԺԱՄԱՆԵԼՈՒ ԻՐԱՎՈՒՆՔ ՈՒՆԵՑՈՂ ՕՏԱՐԵՐԿՐԱՑԻՆԵՐԻ` ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼԸ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԳՏՆՎԵԼԸ**

1. Հայաստանի Հանրապետության կառավարությունը փոխադարձության սկզբունքի հիման վրա կամ անհրաժեշտության դեպքում նաեւ միակողմանիորեն որոշ պետությունների քաղաքացիների համար կարող է սահմանել առանց մուտքի վիզայի այցելությունների ռեժիմ կամ որոշակի կատեգորիայի անձանց, կոնկրետ ժամկետով, կարող է ազատել մուտքի վիզա ձեռք բերելու պահանջից:

2. Այն պետությունների քաղաքացիները, որոնց համար սահմանված է Հայաստանի Հանրապետություն ժամանելու առանց մուտքի վիզայի ռեժիմ, Հայաստանի Հանրապետության տարածքում կարող են մնալ մեկ տարվա ընթացքում (յուրաքանչյուր տարվա հունվարի 1-ից մինչև դեկտեմբերի 31-ը) առավելագույնը 180 օր, եթե Հայաստանի Հանրապետության միջազգային պայմանագրերով այլ ժամկետ սահմանված չէ։ **Եթե օտարերկրացին Հայաստանի Հանրապետություն մուտք գործելուց հետո տվյալ օրացույցային տարում, մինչև դեկտեմբերի 31-ը ներառյալ չի սպառել Հայաստանի Հանրապետությունում գտնվելու 180-օրյա ժամկետը, ապա նա պարտավոր չէ հեռանալ Հայաստանի Հանրապետությունից։ Այս դեպքում օտարերկրացու Հայաստանի Հանրա­պետությունում գտնվելու 180-օրյա ժամկետի հաշվարկը սկսվում է հաջորդ տարվա հունվարի 1-ից, ընդ որում՝ նախորդ տարվա 180-օրյա ժամկետի չսպառված օրերը չեն գումարվում նոր ժամկետին:**

3. Սույն հոդվածի երկրորդ մասում նշված օտարերկրացիների անձնագրում Հայաստանի Հանրապետություն մուտք գործելիս հատուկ նշում է կատարվում նրանց ժամանման ամսաթվի վերաբերյալ՝ Հայաստանի Հանրապետության կառավարության սահմանած կարգով:

4. Սույն հոդվածի 1-ին մասով նախատեսված դեպքերում օտարերկրացիների Հայաստանի Հանրապետության տարածքում գտնվելու ժամկետը սահմանափակվում է, եթե՝ առկա են **սույն օրենքի 7-րդ հոդվածի 1-ին մասի 3-րդ և 6-րդ կետերով** նախատեսված հիմքերը:

**ՀՈԴՎԱԾ 7. ՕՏԱՐԵՐԿՐԱՑՈՒ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՄՈՒՏՔ ԳՈՐԾԵԼՆ ԱՐԳԵԼԵԼԸ**

1. Օտարերկրացու մուտքը Հայաստանի Հանրապետություն արգելվում է, եթե՝

1) նա արտաքսվել է Հայաստանի Հանրապետության տարածքից կամ զրկվել է կացության կարգավիճակից **սույն օրենքի 22-րդ հոդվածի** 1-ին մասի 1-ին և 2-րդ մասի 3-րդ կետերով նախատեսված հիմքերով և արտաքսման կամ կացության կարգավիճակից զրկելու մասին որոշման ուժի մեջ մտնելու պահից չի անցել երեք տարի.

2) նա սույն օրենքը խախտելու համար ենթարկվել է վարչական պատասխանատվության և չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական ակտն անբողոքարկելի դառնալու օրվանից անցել է մեկ տարի:

3) առկա են հավաստի տվյալներ, որ նա իրականացնում է այնպիսի գործունեություն, մասնակցում, կազմակերպում կամ հանդիսանում է այնպիսի կազմակերպության անդամ, որի նպատակն է՝

ա. վնաս պատճառել Հայաստանի Հանրապետության պետական անվտանգությանը, տապալել սահմանադրական կարգը, թուլացնել պաշտպանունակությունը,

բ. իրականացնել ահաբեկչական գործունեություն,

գ. ապօրինաբար սահմանով տեղափոխել զենք, ռազմամթերք, պայթուցիկ նյութեր, ռադիոակտիվ նյութեր, թմրամիջոցներ, հոգեմետ (հոգեներգործուն) նյութեր,

դ. իրականացնել մարդու թրաֆիքինգ կամ շահագործում, ապօրինի հատել սահմանը և/կամ կազմակերպել անօրինական միգրացիա.

4) ունի վարակիչ հիվանդություն, որը սպառնում է բնակչության առողջությանը: Վարակիչ հիվանդությունների ցանկը սահմանում է Հայաստանի Հանրապետության կառավարությունը.

5) եթե օտարերկրացու կողմից չեն ներկայացվել կամ ներկայացվել են ոչ հավաստի տեղեկություններ իր անձի կամ Հայաստանի Հանրապետություն մուտք գործելու կամ գտնվելու նպատակների վերաբերյալ.

6) առկա են նրա կողմից Հայաստանի Հանրապետության պետական անվտանգությանը կամ հասարակական կարգին այլ լուրջ և հիմնավոր սպառնալիքներ.

7) առանց մուտքի վիզայի Հայաստանի Հանրապետություն ժամանելու իրավունք ունենալու դեպքում լրացել է Հայաստանի Հանրապետությունում նրա գտնվելու` սույն օրենքով, միջազգային պայմանագրերով կամ **սույն օրենքի 6-րդ հոդվածի 1-ին մասի** համաձայն ընդունված կառավարության որոշմամբ սահմանված ժամկետը:

8) նա ճանապարհային երթևեկության անվտանգության ապահովման բնագավառի օրենսդրությունը խախտելու համար ենթարկվել է վարչական պատասխանատվության և չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական ակտն անբողոքարկելի դառնալու օրվանից անցել է մեկ տարի:

2. Սույն հոդվածի 1-ին մասում, ինչպես նաև **սույն օրենքի 8-րդ և 9-րդ հոդվածների** 1-ին մասերում նշված անձանց մասին տվյալները, որպես Հայաստանի Հանրապետության տարածքում անցանկալի համարվող օտարերկրացիների, մուտքագրվում են Հայաստանի Հանրապետության ազգային անվտանգության բնագավառում լիազորված պետական կառավարման մարմնի կողմից վարվող տվյալների բանկ: Տվյալների բանկում ընդգրկելու նպատակով անհրաժեշտ տեղեկություններ են ներկայացնում Հայաստանի Հանրապետության Նախագահի աշխատակազմը, ոստիկանության բնագավառում լիազորված պետական կառավարման մարմինը, *ազգային անվտանգության բնագավառում լիազորված պետական կառավարման մարմինը և* արտաքին գործերի բնագավառում լիազորված պետական կառավարման մարմինը: Տվյալների բանկից օգտվելու իրավունք ունեն Հայաստանի Հանրապետության Նախագահի աշխատակազմը, Հայաստանի Հանրապետության ազգային անվտանգության բնագավառում լիազորված պետական կառավարման մարմինը, ոստիկանության բնագավառում լիազորված պետական կառավարման մարմինը, արտաքին գործերի բնագավառում լիազորված պետական կառավարման մարմինը, սահմանային վերահսկողություն իրականացնող լիազոր մարմինը, ինչպես նաև օրենքով նախատեսված դեպքերում` Հայաստանի Հանրապետության դատարանները, Հայաստանի Հանրապետության քրեական հետապնդում իրականացնող մարմինները: Տվյալների բանկում տեղեկություններ մուտքագրելու և տվյալների բանկից օգտվելու կարգը սահմանվում է Հայաստանի Հանրապետության կառավարության որոշմամբ:

**3. Սույն հոդվածի 1-ին մասի 2-րդ, 4-րդ, 5-րդ, 7-րդ և 8-րդ կետերի դրույթները չեն տարածվում այն անձանց և նրանց մերձավոր ազգականների վրա, որոնց նկատմամբ կիրառելի է «Փախստականների և ապաստանի մասին» օրենքի 9-րդ հոդվածի 3-րդ մասով սահմանված չվերադարձելիության սկզբունքը:**

**ՀՈԴՎԱԾ 8. ՕՏԱՐԵՐԿՐԱՑՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱ ՏՐԱՄԱԴՐԵԼԸ ՄԵՐԺԵԼԸ ԵՎ ՎԻԶԱՅԻ ՏՐԱՄԱԴՐՄԱՆ ՀԱՄԱՐ ԱՆՀՐԱԺԵՇՏ ՓԱՍՏԱԹՂԹԵՐԻՆ ՆԵՐԿԱՅԱՑՎՈՂ ՀԻՄՆԱԿԱՆ ՊԱՀԱՆՋՆԵՐԸ**

1. Օտարերկրացուն մուտքի վիզայի տրամադրումը մերժվում է, եթե`

1) առկա են **սույն օրենքի 7-րդ հոդվածի 1-ին** մասով նախատեսված հիմքերը,

2) նա չի ներկայացրել հիմնավորում այցի նպատակի և պայմանների, Հայաստանի Հանրապետություն գտնվելու համար անհրաժեշտ կենսապահովման միջոցների առկայության, Հայաստանի Հանրապետություն գտնվելու ժամանակահատվածի և (կամ) իր ծագման (բնակության) պետություն վերադառնալու վերաբերյալ,

3) նա չի ներկայացրել ճամփորդական բժշկական ապահովագրության փաստը հաստատող փաստաթուղթ.

4) նա մուտքի թույլտվություն հայցելիս ներկայացրել է իր մասին կեղծ տեղեկություններ, կեղծ կամ անվավեր փաստաթղթեր կամ չի ներկայացրել մուտքի վիզայի տրամադրման համար անհրաժեշտ փաստաթղթեր.

5) ընթացիկ վեց ամիս ժամանակահատվածից Հայաստանի Հանրապետությունում գտնվելու 90 օրերն օգտագործված են.

6) Կառավարության որոշմամբ սահմանված է որոշակի պետության քաղաքացիների կամ որոշակի կատեգորիայի անձանց մուտքի վիզայի տրամադրման արգելք:

2. Սույն հոդվածի 1-ին մասի 2-րդ, 3-րդ և 5-րդ կետերի դրույթները չեն տարածվում այն անձանց և նրանց մերձավոր ազգականների վրա, որոնց նկատմամբ կիրառելի է «Փախստականների և ապաստանի մասին» օրենքի 9-րդ հոդվածի 3-րդ մասով սահմանված չվերադարձելիության սկզբունքը:

3. Օտարերկրացին, հնարավորության դեպքում, մայրենի կամ իրեն հասկանալի այլ լեզվով գրավոր տեղեկացվում է մուտքի վիզայի տրամադրման մերժման պատճառների մասին։ Մերժման պատճառների մասին ծանուցման ձևը և դրա տրամադրման կարգը սահմանում է Հայաստանի Հանրապետության կառավարությունը:

4. Մուտքի վիզայի տրամադրման համար անհրաժեշտ է ապահովել փաստաթղթերի հետևյալ պայմանները՝

1. օտարերկրացու մեկնման նախանշված ամսաթվից հետո անձնագրի կամ ճամփորդական այլ փաստաթղթի առնվազն երեք ամիս վավերական լինելը,
2. անձնագրում կամ ճամփորդական այլ փաստաթղթում առնվազն երկու դատարկ էջի առկայությունը,
3. անձնագրի կամ ճամփորդական այլ փաստաթղթի՝ վերջին տասը տարվա ընթացքում տրամադրված լինելը,
4. մուտքի վիզայի համար՝ միջազգային տեխնիկական պահանջներին համապատասխանող լուսանկարի առկայությունը։

5. Սույն հոդվածի 1-ին մասի 2-րդ և 3-րդ կետերում~~, ինչպես նաև 5-րդ մասում~~ նախատեսված պայմանները չեն կիրառվում Հայաստանի Հանրապետության պետական սահմանին մուտքի վիզա տրամադրելիս:

6. Մուտքի վիզայի տրամադրումը կամ դիմումի մերժումը կայացվում է առավելագույնը 15 օրվա ընթացքում, բացառությամբ Հայաստանի Հանրապետության պետական սահմանի անցման կետում մուտքի վիզայի տրամադրման դեպքերի, որտեղ վիզայի տրամադրումը կամ մերժումը կատարվում է անմիջապես, ինչպես նաև էլեկտրոնային մուտքի վիզաների, որոնց դեպքում վիզայի տրամադրումը կամ մերժումը կատարվում է 3 օրվա ընթացքում:

**ՀՈԴՎԱԾ 9. ՕՏԱՐԵՐԿՐԱՑՈՒՆ ՏՐԱՄԱԴՐՎԱԾ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՆ ՈՒԺԸ ԿՈՐՑՐԱԾ ԿԱՄ ԱՆՎԱՎԵՐ ՃԱՆԱՉԵԼԸ**

1. Օտարերկրացուն տրամադրված մուտքի վիզան ուժը կորցրած է ճանաչվում, եթե առկա են սույն օրենքի 7-րդ հոդվածի 1-ին մասով նախատեսված հիմքերը:

2. Օտարերկրացուն տրամադրված մուտքի վիզան անվավեր է ճանաչվում, եթե օտարերկրացին մուտքի թույլտվություն հայցելիս ներկայացրել է իր մասին կեղծ տեղեկություններ, կեղծ կամ անվավեր փաստաթղթեր կամ աշխատանքի է անցել Հայաստանի Հանրապետությունում առանց աշխատանքի թույլտվության, բացառությամբ սույն օրենքով կամ ՀՀ միջազգային պայմանագրերով նախատեսված դեպքերի:

**ՀՈԴՎԱԾ 10. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՆ**

1. Մուտքի վիզան Հայաստանի Հանրապետություն վեցամսյա ժամկետում ոչ ավել քան 90 օր տևողությամբ եզակի կամ երկակի մուտքի կամ **սույն օրենքի 11-րդ հոդվածով** սահմանված ժամկետներում` բազմակի մուտքերի համար Հայաստանի Հանրապետության տարածքում գտնվելու թույլտվություն է` սկսած Հայաստանի Հանրապետության տարածք մուտք գործելու առաջին օրվանից, եթե սույն օրենքով կամ Հայաստանի Հանրապետության միջազգային պայմանագրերով այլ բան նախատեսված չէ:

2. Եթե սույն օրենքով կամ Հայաստանի Հանրապետության միջազգային պայմանագրերով այլ բան նախատեսված չէ, ապա Հայաստանի Հանրապետության մուտքի վիզաները տրվում են եզակի կամ երկակի մուտքի համար:

3. Հայաստանի Հանրապետության մուտքի վիզաները տրվում են անհատական, իսկ անհրաժեշտության դեպքում` նաև խմբակային:

4. 16 տարին լրացած օտարերկրա քաղաքացին մուտքի վիզա ստանալու մասին դիմումը ներկայացնում է անձամբ:

5. Մինչև 16 տարեկան երեխային մուտքի վիզան տրամադրվում է երեխայի ծնողներից մեկի կամ այլ օրինական ներկայացուցչի դիմումի հիման վրա: Եթե ծնողը կամ օրինական ներկայացուցիչն անձամբ չի կարող ներկայացնել դիմումը, ապա ներկայացվող դիմումի վրա նրա ստորագրության իսկությունը վավերացվում է նոտարական կարգով:

6. Անգործունակ ճանաչված քաղաքացուն մուտքի վիզա տրամադրվում է խնամակալի կամ այլ օրինական ներկայացուցչի դիմումի հիման վրա:

7. Հայաստանի Հանրապետության կառավարությունը սահմանում է այն պետությունների ցանկը, որոնց քաղաքացիները մուտքի վիզա ստանալու համար կարող են դիմել միայն օտարերկրյա պետություններում Հայաստանի Հանրապետության դիվանագիտական ներկայացուցչություններ և հյուպատոսական հիմնարկներ եւ միայն **սույն օրենքի 12-րդ հոդվածով** նախատեսված հրավերի հիման վրա:

8. Սույն հոդվածի 7-րդ մասում նշված պետությունների ազգությամբ հայ օտարերկրացիները Հայաստանի Հանրապետության պետական սահմանի անցման կետերում կարող են ստանալ մուտքի վիզա առանց հրավերի: Ազգությամբ հայ հանդիսանալու հանգամանքը հիմնավորող փաստաթղթերի ցանկը սահմանում է Հայաստանի Հանրապետության կառավարությունը:

9. Հայաստանի Հանրապետության մուտքի վիզա ստանալու համար օտարերկրացիներից գանձվում է պետական տուրք` "Պետական տուրքի մասին" Հայաստանի Հանրապետության օրենքով սահմանված կարգով եւ չափով:

10. Օտարերկրացիները կարող են ազատվել մուտքի վիզայի համար սահմանված պետական տուրքից կամ կարող են նվազեցվել կամ ավելացվել պետական տուրքերի դրույքաչափերը՝ օրենքով սահմանված կարգով։

11. Հայաստանի Հանրապետության մուտքի վիզա ստանալու դիմումի քննարկման կարգը, դիմումի հետ ներկայացվող փաստաթղթերի ցանկը եւ խմբակային մուտքի վիզաների տրամադրման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 11. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՈՒՏՔԻ ՎԻԶԱՅԻ ՏԵՍԱԿՆԵՐԸ**

1. Հայաստանի Հանրապետության մուտքի վիզայի տեսակներն են`

**1) այցելության մուտքի վիզա`** հարազատներին (ընկերներին) այցելելու կամ տեսակցելու, ընտանիքի վերամիավորման (**սույն օրենքի 16-րդ հոդվածի** առաջին մասի 4-րդ կամ 5-րդ կետերով նախատեսված դեպքերում), զբոսաշրջության (հանգստի), բուժման, Հայաստանի Հանրապետության կրթական հաստատություններում ուսանելու, Հայաստանի Հանրապետությունում կազմակերպվող մշակութային, մարզական, գիտական եւ այլ միջոցառումներին, խորհրդաժողովներին մասնակցելու, Հայաստանի Հանրապետությունում տեխնիկական աջակցության, մարդասիրական, բարեգործական, ֆինանսական օգնության կարճատեւ ծրագրերի իրականացման, գործարար բանակցություններին մասնակցելու, աշխատանքային գործունեություն կատարելու, տնտեսական գործունեություն ծավալելու (առեւտրային կազմակերպություն հիմնադրելու, օտարերկրյա պետության առեւտրային կազմակերպության մասնաճյուղ կամ ներկայացուցչություն հիմնադրելու, Հայաստանի Հանրապետությունում ներդրում կատարելու, ապրանքների եւ ծառայությունների ներմուծում եւ արտահանում իրականացնելու) նպատակով այցելության համար, ինչպես նաեւ միջազգային օդային կամ ցամաքային ուղեւորաբեռնափոխադրումներ իրականացնող տրանսպորտային միջոցների անձնակազմերի անդամների համար` **եզակի կամ երկակի մուտքի կամ մինչեւ մեկ տարի վավերականության ժամկետով /ոչ ավել, քան 180 օր/ բազմակի մուտքի համար.**

**2) պաշտոնական մուտքի վիզա`**

**ա. պաշտոնական** (ծառայողական) անձնագիր կրող անձանց համար` Հայաստանի Հանրապետությունում հավատարմագրված դեսպանությունների եւ հյուպատոսական հիմնարկների, Հայաստանի Հանրապետությունում նստավայր ունեցող միջազգային կազմակերպություններում կամ նրանց ներկայացուցչությունների դիվանագիտական կարգավիճակ չունեցող աշխատակիցների եւ նրանց մերձավոր ազգականների համար` մինչեւ 3 տարի ժամկետով բազմակի մուտքի համար,

**բ. պաշտոնական** (ծառայողական) անձնագիր կրող անձանց համար` Հայաստանի Հանրապետության պետական մարմինների կամ Հայաստանի Հանրապետությունում հավատարմագրված դեսպանությունների, հյուպատոսական հիմնարկների, միջազգային կազմակերպությունների կամ դրանց ներկայացուցչությունների հրավերով ծառայողական նպատակներով Հայաստանի Հանրապետություն ժամանող օտարերկրյա պետությունների կամ միջազգային կազմակերպությունների պաշտոնատար անձանց` եզակի կամ երկակի մուտքի կամ մեկ տարի վավերականության ժամկետով բազմակի մուտքի համար,

**գ. սովորական անձնագրերով պաշտոնական պատվիրակությունների անդամների համար`** եզակի կամ երկակի մուտքի կամ մեկ տարի վավերականության ժամկետով բազմակի մուտքի համար.

**3) դիվանագիտական մուտքի վիզա`** դիվանագիտական անձնագիր կրող կամ դիվանագիտական կարգավիճակ ունեցող անձանց համար`

**ա.** Հայաստանի Հանրապետությունում հավատարմագրված դեսպանությունների եւ հյուպատոսական հիմնարկների, Հայաստանի Հանրապետությունում նստավայր ունեցող միջազգային կազմակերպություններում կամ նրանց ներկայացուցչությունների աշխատակիցների եւ նրանց մերձավոր ազգականների համար` մինչեւ 3 տարի ժամկետով բազմակի մուտքի համար,

**բ.** պաշտոնական, պետական, աշխատանքային այցով կամ ծառայողական նպատակներով Հայաստանի Հանրապետություն ժամանող պատվիրակության անդամներին եւ նրանց մերձավոր ազգականներին, ինչպես նաեւ պաշտոնատար անձանց համար` եզակի կամ երկակի մուտքի կամ մինչեւ մեկ տարի վավերականության ժամկետով բազմակի մուտքի համար,

**գ.** ոչ ծառայողական նպատակներով Հայաստանի Հանրապետություն ժամանողների համար` վեցամսյա ժամկետում առավելագույնը 90 օր վավերականության ժամկետով՝ եզակի կամ երկակի մուտքի համար.

**4) տարանցիկ մուտքի վիզա`** Հայաստանի Հանրապետության տարածքով օդային կամ ցամաքային տրանսպորտով երթևեկողների համար եզակի կամ երկակի մուտքի կամ մեկ տարի վավերականության ժամկետով բազմակի մուտքի համար` առավելագույնը 3 օր գտնվելու ժամկետով:

2. Հայաստանի Հանրապետության կառավարության սահմանած կարգով մուտքի վիզաները կոդավորվում են ըստ այցելության տեսակների:

3. Օտարերկրյա պետություններում Հայաստանի Հանրապետության մուտքի վիզա տալիս են օտարերկրյա պետություններում Հայաստանի Հանրապետության դիվանագիտական ներկայացուցչությունները և հյուպատոսական հիմնարկները, իսկ Հայաստանի Հանրապետության պետական սահմանի անցման կետերում կամ անհրաժեշտության դեպքում նաև Հայաստանի Հանրապետության տարածքում` Հայաստանի Հանրապետության ոստիկանության բնագավառում լիազորված պետական կառավարման մարմինը, ինչպես նաեւ արտաքին գործերի բնագավառում լիազորված պետական կառավարման մարմինը:

4. Արտաքին գործերի բնագավառում լիազորված պետական կառավարման մարմինը տրամադրում է սույն հոդվածի 1-ին մասում նշված մուտքի վիզաները, **որոնք կարող են տրամադրվել էլեկտրոնային եղանակով՝ Հայաստանի Հանրապետության կառավարության սահմանած կարգով:**

5. Հայաստանի Հանրապետության ոստիկանության բնագավառում լիազորված պետական կառավարման համակարգի մարմինը պետական սահմանի անցման կետերում, իսկ անհրաժեշտության դեպքում նաև Հայաստանի Հանրապետության տարածքում տրամադրում է սույն հոդվածի առաջին մասի 1-ին և 4-րդ կետերում նշված մուտքի վիզաները:

6. Օտարերկրյա պետություններում Հայաստանի Հանրապետության դիվանագիտական ներկայացուցչությունների կամ հյուպատոսական հիմնարկների կողմից տրվող եզակի կամ երկակի մուտքի վիզայի վավերականության ժամկետը պետք է երկու ամսով գերազանցի Հայաստանի Հանրապետությունում գտնվելու ժամկետը, իսկ Հայաստանի Հանրապետության պետական սահմանի անցման կետում կամ անհրաժեշտության դեպքում նաեւ Հայաստանի Հանրապետության տարածքում տրվող եզակի կամ երկակի մուտքի վիզայի ժամկետը պետք է համապատասխանի Հայաստանի Հանրապետությունում գտնվելու ժամկետին: Դիվանագիտական ներկայացուցչություններում կամ հյուպատոսական հիմնարկներում տրվող մուտքի վիզայի վավերականության ժամկետը կարող է համապատասխանեցվել օտարերկրացու կողմից գրավոր հայտարարված Հայաստանի Հանրապետություն մուտքի ժամկետի հետ:

7. Օտարերկրացին կարող է դիմել Հայաստանի Հանրապետության դիվանագիտական ներկայացուցչություն կամ հյուպատոսական հիմնարկ Հայաստանի Հանրապետության մուտքի վիզա ստանալու խնդրանքով նախատեսվող այցից առավելագույնը 4 ամիս առաջ:

8. Վիզա տրամադրող մարմինները մուտքի վիզա ստացած անձանց տվյալները մուտքագրում են **սույն օրենքի 7-րդ հոդվածի** **2-րդ** մասով նախատեսված համապատասխան տվյալների բանկ:

**ՀՈԴՎԱԾ 12. ՀՐԱՎԵՐԸ**

1. Օտարերկրացուն Հայաստանի Հանրապետություն այցելելու հրավեր կարող են տալ`

1) Հայաստանի Հանրապետությունում բնակվող Հայաստանի Հանրապետության քաղաքացին.

2) Հայաստանի Հանրապետությունում կացության կարգավիճակ ունեցող օտարերկրացին.

3) Հայաստանի Հանրապետությունում գրանցված իրավաբանական անձինք.

4) Հայաստանի Հանրապետության պետական մարմինները, տեղական ինքնակառավարման մարմինները, Հայաստանի Հանրապետությունում հավատարմագրված դեսպանությունները, հյուպատոսական հիմնարկները եւ միջազգային կազմակերպությունները կամ դրանց ներկայացուցչությունները:

5) Հայաստանի Հանրապետությունում փախստականի և քաղաքացիություն չունեցող անձի կարգավիճակ ունեցող անձինք:

2. Հրավերը պարունակում է հրավիրվողի եւ հրավիրողի տվյալները, հրավերի նպատակը, հրավիրվողի` Հայաստանի Հանրապետությունում մնալու ժամկետները:

3. Հրավերի օրինակելի ձեւը հաստատում է Հայաստանի Հանրապետության կառավարությունը:

4. Հրավերը վավերական է Հայաստանի Հանրապետության կառավարության լիազորած պետական կառավարման մարմնի կողմից հաստատվելուց հետո 4 ամսվա ընթացքում, որի համար գանձվում է պետական տուրք` "Պետական տուրքի մասին", Հայաստանի Հանրապետության օրենքով սահմանված կարգով եւ չափով:

5. Հրավերը Հայաստանի Հանրապետության կառավարության լիազորած պետական կառավարման մարմնի հաստատմանը ներկայացնելիս սույն հոդվածի 1-ին մասի 1-ին կետում նշված քաղաքացիները ներկայացնում են անձնագիր, 2-րդ կետում նշված անձինք` անձնագիր եւ կացության քարտ (Հայաստանի Հանրապետության հատուկ անձնագիր), 3-րդ կետում նշված իրավաբանական անձինք` Հայաստանի Հանրապետության պետական ռեգիստրի գրանցման համարը, իսկ 5-րդ կետում նշված անձինք` համապատասխան կարգավիճակը հավաստող փաստաթուղթ: Սույն մասում նշված անձինք ներկայացնում են նաեւ տեղեկատվություն հրավիրվողի կողմից իր կեցության ծախսերը, այդ թվում` նրա հնարավոր բժշկական օգնության և սպասարկման եւ Հայաստանի Հանրապետությունից մեկնելու ծախսերը հոգալու հնարավորության մասին, կամ պարտավորություն այդ ծախսերը իր կողմից հոգալու մասին` երկու դեպքում էլ ներկայացնելով պետական տուրքի վճարման անդորրագիր:

6. Հայաստանի Հանրապետության կառավարության լիազորած պետական կառավարման մարմնի կողմից հրավերի հաստատումը մերժվում է, եթե առկա են **սույն օրենքի 8-րդ հոդվածի** 1-ին մասումնշված հիմքերը, կամ հրավիրողը նախկինում խախտել է սույն հոդվածի 5-րդ մասում նշված իր պարտավորությունները:

7. Հայաստանի Հանրապետություն այցելելու հրավերները առավելագույնը 15-օրյա ժամկետում հաստատում է`

1) սույն հոդվածի 1-ին մասի 1-ին, 2-րդ և 5-րդ կետերում նշված դեպքերում` ոստիկանության բնագավառում լիազորված պետական կառավարման մարմինը.

2) սույն հոդվածի 1-ին մասի 3-րդ և 4-րդ կետերում նշված դեպքերում` արտաքին գործերի բնագավառում լիազորված պետական կառավարման մարմինը.

3) Հայաստանի Հանրապետությունում աշխատելու նպատակով հրավերի դեպքում` օտարերկրացիների աշխատանքի և զբաղվածության բնագավառում Հայաստանի Հանրապետության կառավարության կողմից լիազորված պետական կառավարման մարմինը (այսուհետ` լիազորված մարմին):

8. Հրավերների հաստատման եւ հաշվառման կարգը սահմանում է Հայաստանի Հանրապետության կառավարությունը:

**ՀՈԴՎԱԾ 13. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԻՑ ԵԼՔԸ**

1. Օտարերկրացիները Հայաստանի Հանրապետությունից կարող են դուրս գալ վավերական անձնագրի եւ մինչեւ դուրս գալու պահը Հայաստանի Հանրապետության տարածքում նրանց օրինական գտնվելը կամ բնակվելը հավաստող վավերական փաստաթղթի առկայության դեպքում, եթե այլ կարգ նախատեսված չէ օրենքով կամ միջազգային պայմանագրերով:

2. Սույն օրենքը խախտելու համար վարչական պատասխանատվության ենթարկված օտարերկրացին առանց վավերական անձնագրի եւ մինչեւ Հայաստանի Հանրապետությունից դուրս գալու պահը Հայաստանի Հանրապետության տարածքում օրինական գտնվելը կամ բնակվելը հավաստող վավերական փաստաթղթի կարող է դուրս գալ Հայաստանի Հանրապետության տարածքից տուգանքի վճարման մասին անդորրագիրը (տուգանքի վճարումը հավաստող այլ փաստաթուղթը) և վարչական պատասխանատվության ենթարկվելու մասին որոշումը սահմանային վերահսկողության մարմնին ներկայացնելու դեպքում:

3. Հայաստանի Հանրապետությունից օտարերկրացու ելքն արգելվում է, եթե օրենքով սահմանված կարգով`

1) նրա նկատմամբ նշանակվել է այնպիսի պատիժ, որի կրումը կամ որի նկատմամբ վերահսկողությունը հնարավոր է միայն Հայաստանի Հանրապետությունում մինչեւ պատիժը կրելու ժամկետի ավարտը կամ պատիժը կրելուց օրենքով սահմանված կարգով ազատվելը.

2) հարուցված քրեական գործով նրա նկատմամբ կիրառվել է Հայաստանի Հանրապետության քրեական դատավարության օրենսգրքով նախատեսված որևէ խափանման միջոց, բացառությամբ այն դեպքերի, երբ քրեական հետապնդման մարմինը տվյալ անձին Հայաստանի Հանրապետությունից ելքի գրավոր թույլտվություն է տվել:

4. Սույն հոդվածի 3-րդ մասում նշված անձանց մասին տվյալները անհապաղ փոխանցվում են Հայաստանի Հանրապետության ազգային անվտանգության բնագավառում լիազորված պետական կառավարման մարմնին` Հայաստանի Հանրապետության կառավարության սահմանած կարգով:

5. Այն դեպքում, երբ վերանում են հանգամանքները, որոնց ուժով արգելվել է օտարերկրացու ելքը Հայաստանի Հանրապետությունից, իրավասու մարմինը կամ պաշտոնատար անձը պարտավոր է անմիջապես տեղեկացնել Հայաստանի Հանրապետության ազգային անվտանգության բնագավառում լիազորված պետական կառավարման մարմնին:

**ՀՈԴՎԱԾ 14. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔՈՎ ՏԱՐԱՆՑԻԿ ԵՐԹԵՎԵԿԵԼԸ**

1. Հայաստանի Հանրապետության տարածքով տարանցիկ երթեւեկության դեպքում օտարերկրացիները ներկայացնում են դեպի երրորդ երկիր ուղետոմսեր կամ երրորդ երկրի մուտքի վիզա եւ կարող են մնալ Հայաստանի Հանրապետության տարածքում 72 ժամից ոչ ավել, բացառությամբ արտակարգ իրավիճակների դեպքերի: Հայաստանի Հանրապետության ցամաքային սահմանով երրորդ երկիր տարանցիկ երթեւեկող օտարերկրացիները կարող են տարանցիկ վիզա ստանալ նաեւ առանց դեպի երրորդ երկիր ուղետոմսեր կամ երրորդ երկրի մուտքի վիզա ներկայացնելու:

2. Եթե օտարերկրացին գտնվում է տարանցիկ գոտում եւ չի մտնելու Հայաստանի Հանրապետության տարածք, ապա նա կարող է գտնվել տարանցիկ գոտում 48 ժամից ոչ ավել, բացառությամբ արտակարգ իրավիճակների դեպքերի:

**ԳԼՈՒԽ 3**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՕՏԱՐԵՐԿՐԱՑԻՆԵՐԻ**

**ԿԱՑՈՒԹՅԱՆ ԿԱՐԳԱՎԻՃԱԿՆԵՐԸ**

**ՀՈԴՎԱԾ 15. ՕՏԱՐԵՐԿՐԱՑԻՆԵՐԻ ԿԱՑՈՒԹՅԱՆ ԿԱՐԳԱՎԻՃԱԿՆԵՐԸ**

1. Հայաստանի Հանրապետությունում օտարերկրացիների համար սահմանվում են կացության հետեւյալ կարգավիճակները.

**1) կարճաժամկետ**

**2) երկարաժամկետ**

**3) հատուկ:**

2. Հայաստանի Հանրապետության կարճաժամկետ, երկարաժամկետ եւ հատուկ կացության կարգավիճակները հաստատող փաստաթղթերն են համապատասխանաբար կարճաժամկետ կացության քարտը, երկարաժամկետ կացության քարտը եւ հատուկ անձնագիրը, որոնց ձեւերը հաստատում է Հայաստանի Հանրապետության կառավարությունը:

3. Հայաստանի Հանրապետությունում օտարերկրացիներին կացության կարգավիճակ տալու համար գանձվում է պետական տուրք` "Պետական տուրքի մասին" Հայաստանի Հանրապետության օրենքով սահմանված չափով:

4. 16 տարին լրացած օտարերկրացին կացության կարգավիճակ ստանալու մասին դիմումը Հայաստանի Հանրապետության ոստիկանության բնագավառում լիազորված պետական կառավարման մարմին ներկայացնում է անձամբ, բացառությամբ սույն օրենքի 16-րդ հոդվածի 1-ին մասի 1-ին և 3-րդ կետերով նախատեսված հիմքերով կացության կարգավիճակ ստացողների, որոնց դիմումները կարող են ներկայացվել համապատասխանաբար՝ ուսումնական հաստատության, աշխատանքի ընդունող կազմակերպության կամ բժշկական հաստատության ղեկավարի միջնորդությամբ՝ կացության կարգավիճակ ստացող անձի կողմից տրված լիազորագրի հիման վրա։

5. Մինչև 16 տարեկան երեխային կարգավիճակ տրամադրվում է երեխայի ծնողներից մեկի կամ այլ օրինական ներկայացուցչի դիմումի հիման վրա, բացառությամբ այն երեխաների, ում նկատմամբ կիրառելի է **սույն օրենքի 16-րդ հոդվածի 1-ին մասի 8-րդ կետը**: Եթե ծնողը կամ օրինական ներկայացուցիչն անձամբ չի կարող ներկայացնել դիմումը, ապա ներկայացվող դիմումի վրա նրա ստորագրության իսկությունը վավերացվում է նոտարական կարգով:

6. Անգործունակ ճանաչված քաղաքացուն կացության կարգավիճակ տրամադրվում է խնամակալի կամ այլ օրինական ներկայացուցչի դիմումի հիման վրա:

7. Մինչև 16 տարեկան երեխաները կացության կարգավիճակ կարող են ստանալ ծնողներից մեկի կամ օրինական ներկայացուցչի կացության կարգավիճակի հիման վրա` վերջինիս տրված կացության կարգավիճակի վավերականության ժամկետով, բացառությամբ Հայաստանի Հանրապետության կառավարության կողմից սահմանված ցանկում ընդգրկված ուսումնական հաստատություններում սովորող օտարերկրյա քաղաքացի հանդիսացող երեխաների: Հիշյալ ուսումնական հաստատություններում սովորող երեխաներին կացության կարգավիճակ տրվում է ուսումնական հաստատության կողմից ներկայացված դիմումի հիման վրա:

**ՀՈԴՎԱԾ 16. ԿԱՐՃԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Կարճաժամկետ կացության կարգավիճակը տրվում է յուրաքանչյուր օտարերկրացու, եթե նա ներկայացնում է Հայաստանի Հանրապետության տարածքում մինչև մեկ տարի ժամկետով իր բնակվելը հիմնավորող հանգամանքներ: Այդպիսի հանգամանքներ են՝

1) ուսումը ***(բացառությամբ  նախադպրոցական կրթության), ինչպես նաև*** մասնագիտական վերապատրաստումը, գիտական կամ գիտահետազոտական աշխատանքները, դպրոցական փոխանակման ծրագրերում ընդգրկված աշակերտ լինելը,

2) ազգությամբ հայ լինելը,

3) աշխատանքային գործուղումը կամ **սույն օրենքի 5-րդ գլխի** համաձայն` աշխատանքի թույլտվության առկայությունը, իսկ աշխատանքի թույլտվություն ստանալու բացառությունների առկայության դեպքում` իրավասու մարմնի կողմից տրամադրված հավաստումը և աշխատանքային պայմանագիրը,

4) Հայաստանի Հանրապետությունում կարճաժամկետ կացության կարգավիճակ ունեցող օտարերկրացու կամ Հայաստանի Հանրապետության իրավասու մարմնի կողմից ճանաչված քաղաքացիություն չունեցող անձի մերձավոր ազգական լինելը,

5) Հայաստանի Հանրապետության քաղաքացու կամ Հայաստանի Հանրապետությունում երկարաժամկետ կամ հատուկ կացության կարգավիճակ ունեցող օտարերկրացու մերձավոր ազգական լինելը,

6) Հայաստանի Հանրապետությունում ձեռնարկատիրական գործունեությամբ զբաղվելը,

7) թրաֆիքինգի կամ շահագործման զոհ և (կամ) նրա մերձավոր ազգական լինելը,

8) «Փախստականների և ապաստանի մասին» օրենքի 9-րդ հոդվածի 3-րդ մասով սահմանված կարգով չվերադարձելիության սկզբունքի կիրառումը,

9) վարույթ իրականացնող մարմինների միջնորդությունը` այն դեպքում, երբ օտարերկրացին հանդիսանում է դատավարության մասնակից (գործին մասնակցող անձ), որոնց փոխարինումն այլ անձով կամ դատավարական ներկայացուցչությունն օրենքով հնարավոր չէ,

10) դատարանի որոշումը, որով անձն ազատվել է պատիժը կրելուց պայմանական վաղաժամկետ կամ պատիժը պայմանականորեն չի կիրառվել և նրա նկատմամբ սահմանվել է փորձաշրջան,

11) դիմողի ՀՀ քաղաքացի հանդիսացող ամուսին, երեխա կամ ծնող ունենալը, որը մահացել է մինչև օտարերկրացու կողմից կացության կարգավիճակ ձեռք բերելու համար դիմում ներկայացնելը,

12) Հայաստանի Հանրապետության միջազգային պայմանագրերով նախատեսված դեպքերում աշխատանքային պայմանագրի առկայությունը,

13) Հայաստանի Հանրապետության օրենքներով և միջազգային պայմանագրերով նախատեսված` օտարերկրացու արտաքսումը կամ հանձնումը բացառող հանգամանքների առկայությունը,

14) երկարաժամկետ կացության կարգավիճակի կորուստը, եթե այն չի հանգեցնում պետությունից արտաքսման:

2. Կարճաժամկետ կացության կարգավիճակը տրվում է մինչև մեկ տարի ժամկետով: Կարճաժամկետ կացության կարգավիճակը կարող է տրամադրվել մեկից ավելի անգամ:

3. Սույն հոդվածի 1-ին մասի 5-րդ և 8-րդ կետերով նախատեսված հիմքով կարճաժամկետ կարգավիճակ ձեռք բերած օտարերկրացի ամուսինը Հայաստանի Հանրապետությունում կացության կարգավիճակ ունեցող օտարերկրացու հետ ամուսնությունը լուծելու կամ անվավեր ճանաչելու դեպքում կարող է դիմել կարճաժամկետ կացության կարգավիճակ ստանալու համար, եթե նա ամուսնության մեջ է գտնվել եւ Հայաստանի Հանրապետության տարածքում բնակվել է առնվազն մեկ տարի: Այս դեպքում անձին կացության կարճաժամկետ կարգավիճակ տրամադրվում է միայն մեկ անգամ, եթե առկա չեն կացության կարգավիճ տալը մերժելու` **սույն օրենքի 20-րդ հոդվածի** 1-ին մասով սահմանված հիմքերը:

4. Սույն հոդվածի 1-ին մասի 4-րդ կետով նախատեսված դեպքերում օտարերկրացուն կարճաժամկետ կացության կարգավիճակը տրվում է մերձավոր ազգականին տրամադրված կացության կարգավիճակի վավերականության ժամկետով:

**ՀՈԴՎԱԾ 17. ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Երկարաժամկետ կացության կարգավիճակը տրվում է օտարերկրացուն, եթե `

1) նա հիմնավորում է Հայաստանի Հանրապետությունում Հայաստանի Հանրապետության քաղաքացի հանդիսացող կամ հատուկ կացության կարգավիճակ ունեցող մերձավոր ազգականների առկայությունը և մինչև երկարաժամկետ կացության կարգավիճակ ստանալու համար դիմում ներկայացնելը վերջին 5 տարվա ընթացքում առնվազն երեք տարի օրենքով սահմանված կարգով մշտապես բնակվել է Հայաստանի Հանրապետությունում (ունեցել է կացության կարգավիճակ կամ միջազգային պայմանագրերով նախատեսված դեպքերում՝ օրինական բնակությունը հավաստող փաստաթուղթ), կամ

2) ազգությամբ հայ է կամ Հայաստանի Հանրապետությունում իրականացնում է ձեռնարկատիրական գործունեություն **և մինչև երկարաժամկետ կացության կարգավիճակ ստանալու համար դիմում նեկայացնելը վերջին երեք տարվա ընթացքում առնվազն մեկ անգամ ունեցել է կարճաժամկետ կացության կարգավիճակ:**

3) առկա է միջազգային պայմանագրով նախատեսված պարտավորություն:

2. Երկարաժամկետ կացության կարգավիճակը տրվում է 5 տարի ժամկետով: Այն կարող է տրվել մեկից ավելի անգամ: Այն դեպքում, երբ օտարերկրացուների Հայաստանի Հանրապետությունում օրինական բնակվելու համար Հայաստանի Հանրապետության կողմից վավերացված միջազգային պայմանագրով նախատեսված է այլ ժամկետ, ապա երկարաժամկետ կացության կարգավիճակը տրվում միջազգային պայմանագրով նախատեսված ժամկետով:

**3. Ձեռնարկատիրական գործունեություն իրականացնելու հիմքով երկարաժամկետ կացության կարգավիճակ ստացած օտարերկրացիների կողմից կացության ողջ ժամանակահատվածի ընթացքում նշված գործունեությամբ զբաղվելու հանգամանքը պարզելու նպատակով Հայաստանի Հանրապետության ոստիկանության բնագավառում լիազորված պետական կառավարման մարմինը տարվա մեջ առնվազն մեկ անգամ համապատասխան հարցումներ է ուղարկում Պետական եկամուտների կոմիտե:**

**ՀՈԴՎԱԾ 18. ԿԱՐՃԱԺԱՄԿԵՏ ԵՎ ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿ ՍՏԱՆԱԼՈՒ ՀԱՄԱՐ ԴԻՄՈՒՄԻ ՆԵՐԿԱՅԱՑՈՒՄԸ, ՔՆՆԱՐԿՈՒՄԸ ԵՎ ԿԱՐՃԱԺԱՄԿԵՏ ԵՎ ԵՐԿԱՐԱԺԱՄԿԵՏ ԿԱՑՈՒԹՅԱՆ ԿԱՐԳԱՎԻՃԱԿՆԵՐ ՈՒՆԵՑՈՂ ՕՏԱՐԵՐԿՐԱՑԻՆԵՐԻ ՀԱՇՎԱՌՈՒՄԸ**

1. Կարճաժամկետ կամ երկարաժամկետ կացության կարգավիճակ ստանալու համար դիմումը ներկայացվում է Հայաստանի Հանրապետության ոստիկանության բնագավառում լիազորված պետական կառավարման մարմին:

2. Կարճաժամկետ կամ երկարաժամկետ կացության կարգավիճակ ստանալու դիմումի հետ ներկայացվող փաստաթղթերի ցանկը, դիմումի քննարկման կարգը և ժամկետները սահմանում է Հայաստանի Հանրապետության կառավարությունը:

3. Կարճաժամկետ կամ երկարաժամկետ կացության կարգավիճակ տալու կամ մերժելու մասին որոշում կայացնում է Հայաստանի Հանրապետության ոստիկանության բնագավառում լիազորված պետական կառավարման մարմինը` դիմումը ներկայացնելուց հետո 30-օրվա ընթացքում:

4. Կարճաժամկետ կամ երկարաժամկետ կացության կարգավիճակ ունեցող օտարերկրացիներին հաշվառում է Հայաստանի Հանրապետության ոստիկանության բնագավառում լիազորված պետական կառավարման մարմինը` Հայաստանի Հանրապետության կառավարության սահմանած կարգով:

5. Երկարաժամկետ կացության կարգավիճակ ունեցող օտարերկրացին Հայաստանի Հանրապետությունից 12 ամսից ավել անընդմեջ բացակայելու դեպքում, նշված ժամկետը լրանալուց հետո 10 օրվա ընթացքում, այդ մասին գրավոր ծանուցում է Հայաստանի Հանրապետության ոստիկանության բնագավառում լիազորված պետական կառավարման մարմնին:

**ՀՈԴՎԱԾ 19. ՀԱՏՈՒԿ ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Հատուկ կացության կարգավիճակ կարող է տրվել ազգությամբ հայ օտարերկրացիներին: Առանց սույն օրենքի պահանջների պահպանման Հայաստանի Հանրապետության վարչապետի կողմից հատուկ կացության կարգավիճակ կարող է տրվել Հայաստանի Հանրապետությանը բացառիկ ծառայություններ մատուցած այլ օտարերկրացիների:

2. Հատուկ կացության կարգավիճակ տրվում է տասը տարի ժամկետով: Այն կարող է տրվել մեկից ավելի անգամ:

3. Հատուկ կացության կարգավիճակ ստանալու համար դիմումը Հայաստանի Հանրապետության տարածքում ներկայացվում է Հայաստանի Հանրապետության ոստիկանության բնագավառում լիազորված պետական կառավարման մարմին, իսկ օտարերկրյա պետությունում` Հայաստանի Հանրապետության դիվանագիտական ներկայացուցչություն կամ հյուպատոսական հիմնարկ:

4. Հատուկ կացության կարգավիճակ ստանալու համար դիմումի հետ ներկայացվող փաստաթղթերի ցանկը, **դիմումի քննարկման կարգը և ժամկետները** սահմանվում է Հայաստանի Հանրապետության կառավարության որոշմամբ:

5. Հատուկ կացության կարգավիճակ տալու կամ մերժելու որոշումը կայացնում է Հայաստանի Հանրապետության վարչապետը:

**6. Հատուկ կացության կարգավիճակ ստացած անձի ցանկությամբ նրա 16 տարին չլրացած օատարերկրյա քաղաքացի հանդիսացող երեխային անվճար տրվում է Հայաստանի Հանրապետության հատուկ անձնագիր՝ ծնողի կացության կարգավիճակի ժամկետով, բայց ոչ ավել, քան երեխայի 16 տարին լրանալը: Ընդ որում՝ մինչև 6 տարեկան երեխաներին հատուկ անձնագիրը տրամադրվում է 3 տարի վավերականության ժամկետով, 6 տարեկանից մինչև 16 տարին լրացած անձանց` 5 տարի վավերականության ժամկետով։**

7. Հատուկ կացության կարգավիճակ ունեցող անձանց հաշվառումն իրականացնում է Հայաստանի Հանրապետության ոստիկանության բնագավառում լիազորված պետական կառավարման մարմինը` Հայաստանի Հանրապետության կառավարության սահմանած

**ՀՈԴՎԱԾ 20. ԿԱՑՈՒԹՅԱՆ ԿԱՐԳԱՎԻՃԱԿԻ ՏՐԱՄԱԴՐՈՒՄԸ ՄԵՐԺԵԼՈՒ ՀԻՄՔԵՐԸ**

1. Օտարերկրացուն կացության կարգավիճակի տրամադրումը մերժվում է, եթե`

1) նա արտաքսվել է Հայաստանի Հանրապետության տարածքից կամ նախկինում զրկվել է կացության կարգավիճակից **սույն օրենքի 22-րդ հոդվածի** 1-ին մասի 1-ին և 2-րդ մասի 3-րդ կետերով նախատեսված հիմքերով, եւ արտաքսման կամ կացության կարգավիճակից զրկելու մասին որոշման ուժի մեջ մտնելու պահից չի անցել երեք տարի,

2) նա դատապարտվել է Հայաստանի Հանրապետությունում` Հայաստանի Հանրապետության քրեական օրենսգրքով նախատեսված դիտավորյալ հանցագործություն կատարելու համար, և դատվածությունը սահմանված կարգով չի հանվել կամ մարվել, բացառությամբ սույն օրենքով նախատեսված դեպքերի,

3) առկա են հավաստի տվյալներ, որ նա իրականացնում է այնպիսի գործունեություն, մասնակցում, կազմակերպում կամ հանդիսանում է այնպիսի կազմակերպության անդամ, որի նպատակն է`

ա. վնաս պատճառել Հայաստանի Հանրապետության պետական անվտանգությանը, տապալել սահմանադրական կարգը, թուլացնել պաշտպանունակությունը,

բ. իրականացնել ահաբեկչական գործունեություն,

գ. սահմանով ապօրինաբար (առանց համապատասխան թույլտվության) տեղափոխել թմրամիջոցներ, հոգեմետ (հոգեներգործուն) նյութեր և դրանց պրեկուրսորներ, խիստ ներգործող, թունավոր, ռադիոակտիվ նյութեր, ռազմական նշանակության արտադրանք, պայթուցիկ նյութեր և սարքեր, զենք և ռազմամթերք, միջուկային, քիմիական, կենսաբանական կամ զանգվածային ոչնչացման այլ տեսակի զենք, երկակի նշանակության ապրանքների ռազմավարական տեսակետից կարևոր հումքային ապրանքներ,

դ. իրականացնել մարդու թրաֆիքինգ կամ շահագործում,

ե. իրականացնել առանց սահմանված փաստաթղթերի կամ առանց պատշաճ թույլտվության Հայաստանի Հանրապետության պետական սահմանը հատումը, ինչպես նաև կազմակերպել անօրինական միգրացիա,

4) առկա են նրա կողմից Հայաստանի Հանրապետության պետական անվտանգությանը կամ հասարակական կարգին լուրջ եւ հիմնավորված սպառնալիքներ.

5) կացության կարգավիճակ հայցելիս ներկայացրել է իր մասին այնպիսի կեղծ տեղեկություններ, ***որոնք էական նշանակություն ունեն կացության կարգավիճակի տրամադրման համար,*** կամ չի ներկայացրել կացության կարգավիճակ ստանալու համար անհրաժեշտ փաստաթղթեր կամ առկա են հավաստի տվյալներ այն մասին, որ նրա գտնվելը Հայաստանի Հանրապետությունում ունի այլ նպատակ, քան իր կողմից հայտարարվածը.

6) նա Հայաստանի Հանրապետությունում ենթարկվել է վարչական պատասխանատվության եւ չի կատարել վարչական ակտով իր վրա դրված պարտականությունը, բացառությամբ այն դեպքերի, երբ վարչական պատասխանատվության ենթարկվելու պահից անցել է մեկ տարի,

7) նա ունի վարակիչ հիվանդություն, որը սպառնում է բնակչության առողջությանը։

2. Սույն հոդվածի 1-ին մասի 2-րդ և **6-րդ կետերով** նախատեսված դրույթը չի տարածվում Հայաստանի Հանրապետությունում օրինական կարգով բնակվող ամուսին, ծնող կամ զավակ ունեցող անձանց, ինչպես նաև սույն օրենքի 16-րդ հոդվածի 1-ին մասի **10-րդ** կետով նախատեսված դեպքերի վրա:

3. Սույն հոդվածի 1-ին մասի 1-ին, 2-րդ և 6-րդ կետերի դրույթները չեն տարածվում այն անձանց վրա, որոնց նկատմամբ կիրառելի է «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված չվերադարձելիության սկզբունքը, կամ առկա են արտաքսումը և հանձնումը բացառող հանգամանքներ:

4. Սույն հոդվածի 1-ին մասով նախատեսված հիմքերով կացության կարգավիճակ տալը մերժելու որոշում կայացվելու դեպքում օտարերկրացիների տվյալները մտցվում են **սույն օրենքի 7-րդ հոդվածի 2-րդ մասում** նշված տվյալների բանկ:

5. Սույն հոդվածի 1-ին մասի 7-րդ կետով նախատեսված վարակիչ հվանդությունը բացառող փաստաթուղթ ստանալու կարգը և պայմանները սահմանում է առողջապահության բնագավառում լիազոր մարմինը։

**ՀՈԴՎԱԾ 21. ԿԱՑՈՒԹՅԱՆ ԿԱՐԳԱՎԻՃԱԿ ՍՏԱՆԱԼՈՒ ԴԻՄՈՒՄԻ ՄԵՐԺՄԱՆ ԲՈՂՈՔԱՐԿՈՒՄԸ**

1. Կացության կարգավիճակ ստանալու համար ներկայացված դիմումի մերժումը օտարերկրացին կարող է բողոքարկել դատական կարգով:

2. Եթե մինչեւ դատարանի կողմից գործի քննությունը կամ դատարանի կողմից կայացված որոշման ուժի մեջ մտնելը սպառվում է օտարերկրացու մուտքի վիզայի կամ կացության կարգավիճակի վավերականության ժամկետը, ապա Հայաստանի Հանրապետության ոստիկանության բնագավառում լիազորված պետական կառավարման մարմինը նրան տալիս է Հայաստանի Հանրապետությունում ժամանակավոր գտնվելու թույլտվություն` մինչեւ դատարանի որոշման օրինական ուժի մեջ մտնելը:

3. Եթե կացության կարգավիճակի տրամադրումը մերժելու մասին որոշումը դատարանը թողնում է ուժի մեջ, ապա օտարերկրացին պարտավոր է դատարանի որոշումն օրինական ուժի մեջ մտնելուց հետո` 15-օրյա ժամկետում, կամավոր հեռանալ Հայաստանի Հանրապետության տարածքից:

4. Կացության կարգավիճակի տրամադրումը մերժելու դեպքում օտարերկրացին նույն հիմքով կրկին կարող է դիմել կացության կարգավիճակ ստանալու համար՝ մերժման մասին որոշումն ուժի մեջ մտնելուց մեկ տարի հետո։ Մինչև մեկ տարին լրանալը օտարերկրացին կարող է դիմել սույն օրենքով նախատեսված այլ հիմքով կացության կարգավիճակ ստանալու համար, եթե մերժումը պայմանավորված չէ ազգային անվտանգության բնագավառում լիազոր պետական կառավարման մարմնի բացասական եզրակացությամբ։

5. Սույն հոդվածի 4-րդ մասով նախատեսված ժամկետը չի պահպանվում **սույն օրենքի 16-րդ հոդվածի 1-ին մասի 1-ին կետի** հիմքով կարճաժամկետ կացության կարգավիճակ ստանալու համար օտարերկրացու դիմելու դեպքում:

6. Սույն հոդվածի 2-րդ մասում նշված օտարերկրացուն տրվող ժամանակավոր գտնվելու թույլտվության ձևը հաստատում է **Հայաստանի Հանրապետության կառավարությունը**:

**ՀՈԴՎԱԾ 22. ԿԱՑՈՒԹՅԱՆ ԿԱՐԳԱՎԻՃԱԿ ՏԱԼՈՒ ՎԵՐԱԲԵՐՅԱԼ ՈՐՈՇՈՒՄՆ ԱՆՎԱՎԵՐ ԿԱՄ ՈՒԺԸ ԿՈՐՑՐԱԾ ՃԱՆԱՉԵԼՈՒ ՀԻՄՔԵՐԸ**

1. Օտարերկրացուն տրված կացության կարգավիճակն անվավեր է ճանաչվում, և օտարերկրացին զրկվում է կացության կարգավիճակից, եթե`

1) պարզվել է, որ կացության կարգավիճակ ստանալիս նա ներկայացրել է իր մասին կեղծ տեղեկություններ, կամ առկա են հավաստի տվյալներ այն մասին, որ նրա գտնվելը Հայաստանի Հանրապետությունում ունի այլ նպատակ, քան հայտարարվածը.

2) կացության կարգավիճակը տրվել է օրենքի խախտմամբ, այդ թվում` օրենքի սխալ կիրառման կամ սխալ մեկնաբանման հետևանքով:

2. Օտարերկրացուն տրված կացության կարգավիճակն ուժը կորցրած է ճանաչվում, և օտարերկրացին զրկվում է կացության կարգավիճակից, եթե`

1) վերացել են այն փաստական հանգամանքները, որոնք հիմք են հանդիսացել օտարերկրացուն կացության կարգավիճակ տալու համար, բացառությամբ **սույն օրենքի 16-րդ հոդվածի** 1-ին մասի 5-րդ կետում նշված դեպքերի.

2) երկարաժամկետ կացության կարգավիճակ ունենալու դեպքում մշտապես մեկնել է Հայաստանի Հանրապետությունից կամ 12 ամսից ավել անընդմեջ բացակայել է Հայաստանի Հանրապետությունից և սահմանված ժամկետում չի հայտնել Հայաստանի Հանրապետության ոստիկանության բնագավառում լիազորված պետական կառավարման մարմնին.

3) Հայաստանի Հանրապետությունում նրա գտնվելը սպառնում է Հայաստանի Հանրապետության պետական անվտանգությանը կամ հասարակական կարգին.

4) կացության կարգավիճակն ուժը կորցրած ճանաչելու վերաբերյալ դիմում է ներկայացրել,

5) ձեռք է բերել Հայաստանի Հանրապետության քաղաքացիություն:

3. Սույն հոդվածի 1-ին մասի 1-ին և 2-րդ մասի 3-րդ կետերով նախատեսված հիմքերով կացության կարգավիճակից զրկված, ինչպես նաև այն օտարերկրացու վերաբերյալ տվյալները, որի նկատմամբ կացության կարգավիճակ տրամադրելու վերաբերյալ դիմումը վերը նշված հիմքերով մերժելու որոշում է կայացվել, մտցվում են **սույն օրենքի 7-րդ հոդվածի 2-րդ** մասում նշված տվյալների բանկ:

**ԳԼՈՒԽ 4.**

**ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑԸ ԵՎ ՓԱՍՏԱԹՂԹԱՎՈՐՈՒՄԸ**

**ՀՈԴՎԱԾ 23. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՈՐՈՇԵԼՈՒ ՀԱՄԱՐ ԴԻՄՈՒՄ ՆԵՐԿԱՅԱՑՆԵԼԸ**

1. Քաղաքացիություն չունեցող անձի կարգավիճակը որոշելու գործընթացը իրականացվում է «Վարչարարության հիմունքների և վարչական վարույթի մասին» Հայաստանի Հանրապետության օրենքին համապատասխան, եթե սույն օրենքով այլ բան նախատեսված չէ:

2. Քաղաքացիություն չունեցող անձի կարգավիճակը որոշելու գործընթացը սկսվում է քաղաքացիություն չունեցող անձի կարգավիճակի համար դիմողի նախաձեռնությամբ կամ պետական մարմնի առաջարկությամբ՝ քաղաքացիություն չունեցող անձի կարգավիճակ հայցողի կողմից Հայաստանի Հանրապետության ոստիկանության բնագավառում լիազորված պետական կառավարման մարմին ներկայացվող դիմումի հիման վրա:

3. Քաղաքացիություն չունեցող անձի կարգավիճակը ճանաչելու համար դիմումը Հայաստանի Հանրապետության ոստիկանության բնագավառում լիազորված պետական կառավարման մարմին է ներկայացվում գրավոր՝ հայերեն լեզվով: Քաղաքացիություն չունեցող անձի կարգավիճակը ճանաչելու համար ներկայացվողդիմումը ստորագրվում է դիմողի կողմից անձամբ:

4. Հայաստանի Հանրապետության ոստիկանության բնագավառում լիազորված պետական կառավարման մարմինը դիմողին տեղեկացնում է Միավորված ազգերի կազմակերպության փախստականների հարցերով գերագույն հանձնակատարի (այսուհետ` ՄԱԿ-ի ՓԳՀ) հայաստանյան գրասենյակի հետ կապ հաստատելու իր իրավունքի մասին:

5. Եթե դիմողը չի տիրապետում Հայաստանի Հանրապետության պետական լեզվին կամ ունի լսողական կամ խոսքի խնդիրներ, ապա նրան անվճար տրամադրվում է թարգմանիչ կամ սուրդոթարգմանիչ:

6. Մինչև 16 տարեկան անձի համար դիմումը ներկայացնում է այն չափահաս անձը, ում խնամքի տակ գտնվում է տվյալ անձը: Անգործունակ անձի համար դիմումը ներկայացնում է նրա օրինական ներկայացուցիչը:

7. Հայաստանի Հանրապետության ոստիկանության բնագավառում լիազորված պետական կառավարման մարմինը ձեռնարկում է անհրաժեշտ միջոցներ առանց ուղեկցողի և (կամ) ընտանիքից անջատված երեխայի նկատմամբ խնամակալի կամ հոգաբարձուի նշանակման ուղղությամբ: Նշանակված խնամակալը կամ հոգաբարձուն քաղաքացիություն չունեցող անձի կարգավիճակը որոշելու գործընթացում առանց ուղեկցողի կամ ընտանիքից անջատված երեխայի համար հանդիսանում է ներկայացուցիչ, ով պարտավոր է դիմումի քննարկման ողջ ընթացքում պատշաճ կերպով ներկայացնել երեխայի լավագույն շահերը, մասնակցել Հայաստանի Հանրապետության ոստիկանության բնագավառում լիազորված պետական կառավարման մարմնի կողմից դիմումի քննարկմանը, ինչպես նաև քաղաքացիություն չունեցող անձի կարգավիճակի ճանաչման գործընթացով նախատեսված հետագա բոլոր իրավահարաբերություններին:

8. Դիմումն իր մեջ պետք է պարունակի այն հիմնավորող փաստեր, մասնավորապես, պետք է նշված լինի դիմողի ծննդավայրը, նախկին բնակության վայրը և բնակվելու տևողությունը ցանկացած այլ երկրի տարածքում, նախկինում քաղաքացիություն ունենալու մասին, ընտանիքի անդամների (ծնող, որդեգրող, ամուսին, նախկին ամուսին, զավակ, քույր, եղբայր) վերաբերյալ տեղեկությունները՝ մասնավորապես, նրանց որևէ պետության քաղաքացի հանդիսանալու մասին:

9. Դիմումի ընդունման ժամանակ Հայաստանի Հանրապետության ոստիկանության բնագավառում լիազորված պետական կառավարման մարմնի աշխատակիցը բանավոր պարզաբանում է դիմումատուին դիմումի քննարկման ողջ գործընթացը, իրազեկում է դիմումի քննարկման ողջ ընթացքում դիմողի իրավունքների և պարտականությունների մասին, իսկ դիմողի ցանկության դեպքում՝ տրամադրում է տեղեկանք այն մասին, որ վերջինիս դիմումը գտնվում է քննարկման փուլում:

**ՀՈԴՎԱԾ 24. ԴԻՄՈՂԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑԻ ՇՐՋԱՆԱԿՆԵՐՈՒՄ**

1.Դիմումի քննարկման ողջ ժամանակահատվածում դիմողն իրավունք ունի գտնվելու և աշխատելու Հայաստանի Հանրապետության տարածքում, ինչպես նաև Հայաստանի Հանրապետության տարածքում ունի կրթության և առողջապահական առաջային ծառայություններից օգտվելու իրավունք:

2. Դիմողը մինչև սույն օրենքի համաձայն իր ներկայացրած դիմումի վերաբերյալ վերջնական որոշման կայացումը չի կարող արտաքսվել Հայաստանի Հանրապետության տարածքից:

3. Բանավոր կամ գրավոր հաղորդակցման ժամանակ դիմողը իրավունք ունի գործածել իր մայրենի լեզուն կամ իրեն հայտնի այլ լեզու:

4. Դիմումի քննարկման ողջ ժամանակահատվածում դիմողը օրենքով սահմանված կարգով օգտվում է մարդու և քաղաքացու մյուս բոլոր հիմնական իրավունքներից և ազատություններից:

5. Հայաստանի Հանրապետության ոստիկանության բնագավառում լիազորված պետական կառավարման մարմինը դիմումն ընդունելուց հետո 2 աշխատանքային օրվա ընթացքում անձին է հանձնում **սույն օրենքի 25-րդ** հոդվածով նախատեսված ինքնությունը հավաստող վկայական, որը հանդիսանում է քաղաքացիություն չունեցող անձի կարգավիճակի ճանաչման համար դիմողի անձը հաստատող փաստաթուղթ դիմումի քննարկման ողջ ժամանակահատվածում:

6. Դիմումի քննարկման ողջ ժամանակահատվածում դիմողը պարտավոր է՝

1) համագործակցել Հայաստանի Հանրապետության ոստիկանության բնագավառում լիազորված պետական կառավարման մարմնի հետ,

2) Հայաստանի Հանրապետության ոստիկանության բնագավառում լիազորված պետական կառավարման մարմնին փոխանցել իր տրամադրության տակ գտնվող ապացույցները կամ ցանկացած այլ տեղեկատվություն, որը կարող է նշանակություն ունենալ քաղաքացիություն չունեցող անձի կարգավիճակի որոշման համար,

3) ներկայանալ Հայաստանի Հանրապետության ոստիկանության բնագավառում լիազորված պետական կառավարման մարմին հարցազրույցի համար այնքան հաճախ, որքան կպահանջվի,

4) պահպանել Հայաստանի Հանրապետության օրենսդրությունը:

7. Հայաստանի Հանրապետության ոստիկանության բնագավառում լիազորված պետական կառավարման մարմինն իր իրավասության շրջանակներում ձեռնարկում է անհրաժեշտ միջոցներ քաղաքացիություն չունեցող անձի կարգավիճակի ճանաչման համար դիմողներին այլ մարմինների հետ հարաբերություններում նրանց` սույն օրենքով, ինչպես նաև Հայաստանի Հանրապետության այլ օրենքներով և Հայաստանի Հանրապետության միջազգային պայմանագրերով նախատեսված բոլոր իրավունքների և ազատությունների պաշտպանության հարցում:

**ՀՈԴՎԱԾ 25. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՀԱՄԱՐ ՀԱՅՑՈՂԻ ԻՆՔՆՈՒԹՅՈՒՆԸ ՀԱՎԱՍՏՈՂ ՎԿԱՅԱԿԱՆ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը հայցողին անվճար տրամադրում է ինքնությունը հավաստող վկայական, որի ձևը և դրանում ամրագրման ենթակա **անձնական տվյալների** ցանկը սահմանվում է **Հայաստանի Հանրապետության կառավարության կողմից:**

2. Ինքնությունը հավաստող վկայականը հանդիսանում է դիմողի անձը հաստատող և Հայաստանի Հանրապետությունում նրա օրինական գտնվելու իրավունք վերապահող փաստաթուղթ: Ինքնությունը հավաստող վայականը օգտագործվում է միայն Հայաստանի Հանրապետության տարածքում:

3. Ինքնությունը հավաստող վկայականը տրվում է վեց ամիս վավերականության ժամկետով, որը կարող է երկարաձգվել քաղաքացիություն չունեցող անձի կարգավիճակի ճանաչման մասին դիմումի քննարկման երկարաձգված ժամկետին համապատասխան կամ մինչև դիմումի քննարկման արդյունքում կայացված որոշման բողոքարկման վարույթի ավարտը՝ ***անձի դիմումի հիման վրա 1 աշխատանքային օրվա ընթացքում***: Մինչև վավերականության ժամկետի ավարտը ինքնությունը հավաստող վկայականը դառնում է անվավեր, եթե քաղաքացիություն չունեցող անձի կարգավիճակ ստանալու արդյունքում անձը ստացել է քաղաքացիություն չունեցող անձի նույնականացման քարտ: Ինքնությունը հավաստող վկայականի կորստյան կամ օգտագործման համար ոչ պիտանի դառնալու դեպքում Հայաստանի Հանրապետության ոստիկանության բնագավառում լիազորված պետական կառավարման մարմինը անձի դիմումի հիման վրա 1 աշխատանքային օրվա ընթացքում տրամադրում է ինքնությունը հավաստող նոր վկայական, որի վավերականության ժամկետը սահմանելիս հիմք է ընդունվում քաղաքացիություն չունեցող անձի կարգավիճակի ճանաչման մասին դիմումի քննարկման ժամկետը:

**ՀՈԴՎԱԾ 26. ԴԻՄՈՒՄԻ ՔՆՆԱՐԿՈՒՄԸ**

**1.** Քաղաքացիություն չունեցող անձի կարգավիճակի որոշման վերաբերյալ դիմումը քննարկվում է Հայաստանի Հանրապետության ոստիկանության բնագավառում լիազորված պետական կառավարման մարմնի կողմից՝ դիմումը ստանալուց հետո վեցամսյա ժամկետում: Գործի բարդությամբ պայմանավորված՝ դիմումի քննարկման ժամկետը կարող է երկարաձգվել ևս 2 ամսով:

**2.** Դիմումի քննարկման ընթացքում Հայաստանի Հանրապետության ոստիկանության բնագավառում լիազորված պետական կառավարման մարմինն անհրաժեշտ միջոցներ է ձեռնարկում հավաքելու համար տեղեկություններ անձի ծննդավայրից, նրա գտնվելու կամ բնակության վերջին վայրերից, ինչպես նաև այն պետություններից, որոնց քաղաքացիներ են հանդիսանում դիմողի ընտանիքի անդամները (ծնող, որդեգրող, ամուսին, նախկին ամուսին, զավակ, քույր, եղբայր) կամ այն պետություններից, որոնց քաղաքացիներ են հանդիսացել դիմողը և (կամ) դիմողի ընտանիքի անդամները (ծնող, որդեգրող, ամուսին, նախկին ամուսին, զավակ, քույր, եղբայր) նախկինում:

**3**. Հայաստանի Հանրապետության ոստիկանության բնագավառում լիազորված պետական կառավարման մարմինը նախքան ապացույցների հավաքման գործընթացը սկսելը պարզում է դիմողի կողմից Հայաստանի Հանրապետության տարածքում ապաստան տրամադրելու վերաբերյալ դիմում ներկայացված լինելու կամ նման դիմում ներկայացնելու մտադրություն ունենալու հանգամանքը:

**ՀՈԴՎԱԾ 27. ԱՆՀԱՏԱԿԱՆ ՀԱՐՑԱԶՐՈՒՅՑԸ**

1. Դիմումը ներկայացելու օրվանից հետո 15-օրյա ժամկետում Հայաստանի Հանրապետության ոստիկանության բնագավառում լիազորված պետական կառավարման մարմինը դիմողի հետ անցկացնում է հարցազրույց:

2. Հարցազրույցի ընթացքը մանրամասն արձանագրվում է: Դիմողի համաձայնության դեպքում հարցազրույցը կարող է նաև տեսաձայնագրվել: ***Արձանագրության մեջ*** ամփոփվում են հետևյալ տեղեկությունները՝

1) նույնականացնող տվյալներ (ազգանունը և անունը, սեռը, ծննդյան վայրը և ամսաթիվը, ծնողների անունը և ազգանունըները, ինչպես նաև նախկին ազգանունը, անունը, նախորդ քաղաքացիությունը՝ եթե այդպիսիք եղել են.

2) դիմումի ընթացքի որոշման համար նշանակություն ունեցող ցանկացած տեղեկություն ներկայացնելու մասին փաստեր.

3) ներկայացված փաստաթղթերի վերաբերյալ տվյալները (փաստաթղթի տեսակը, համարը, գործողության ժամկետը, փաստաթղթի տրամադրման ամսաթիվը, վայրը, տրամադրող մարմնի անունը).

4) ընտանեկան վիճակը, ամուսնության գրանցման վայրը.

5) զբաղմունքը, կրթությունը.

6) Հայաստանի Հանրապետությունում բնակվելու վայրը:

3. Հարցազրույցի ընթացքում դիմողը հայտնում է քաղաքացիություն չունեցող անձի կարգավիճակ հայցելու պատճառները, ներկայացնում իր տրամադրության տակ առկա՝ դիմումը հիմնավորող այլ ապացույցներ, որոնք նախկինում չէր ներկայացրել: Այս պարտականության մասին դիմողը տեղակցվում է հարցազրույցի սկզբում:

4. 10-ից 16 տարեկան երեխայի հետ հարցազրույցն անցկացվում է ծնողի կամ այլ օրինական ներկայացուցչի ներկայությամբ:

5. Առանց ուղեկցողի կամ ընտանիքից անջատված երեխայի հետ հարցազրույցն անցկացվում է խնամակալի կամ հոգաբարձուի մասնակցությամբ, իսկ խնամակալի կամ հոգաբարձուի ցանկության դեպքում՝ նաև փաստաբանի մասնակցությամբ:

6. Անգործունակ ճանաչված անձի փոխարեն հարցազրույցն անցկացվում է օրինական ներկայացուցչի հետ:

7. Հարցազրույցի արձանագրությունը՝ կազմելուց հետո հարցազրույցն անցկացնող պաշտոնատար անձի կողմից ընթերցվում է բարձրաձայն: Թարգմանության անհրաժեշտության դեպքում՝ Հայաստանի Հանրապետության ոստիկանության բնագավառում լիազորված պետական կառավարման մարմնի կողմից ապահովվում է արձանագրության թարգմանությունը դիմողին հասկանալի լեզվով: Հարցազրույցի արձանագրությունը ստորագրում են դիմողը, հարցազրույցն անցկացնող պաշտոնատար անձը, թարգմանիչը, եթե ներգրավված է եղել հարցազրույցի ընթացքում, ինչպես նաև սույն հոդվածի 4-6-րդ և 8-րդ մասերով նախատեսված անձինք:

8. Դիմողի ցանկությամբ հարցազրույցին կարող է մասնակցել նաև ՄԱԿ ՓԳՀ ներկայացուցիչ, ինչպես նաև փաստաբան, ովքեր ունեն դիմողի անձնական գործին և նրա վերաբերյալ ցանկացած տեղեկություններին անարգել ծանոթանալու իրավունք:

**ՀՈԴՎԱԾ 28. ԱՊԱՑՈՒՅՑՆԵՐԸ ԵՎ ԱՊԱՑՈՒՑՄԱՆ ԿԱՆՈՆՆԵՐԸ**

1. Դիմումի քննարկման ընթացքում դիմողը կարող է ներկայացնել իր խնդրանքը հիմնավորող ապացույցներ և ցանկացած այլ տեղեկություն, որը կարող է առնչվել դիմումին:

2. Այլ պետությունների իրավասու մարմիինների կողմից տրված պաշտոնական ***փաստաթղթերի սահմանված կարգով կատարված թարգմանությունները*** Հայաստանի Հանրապետության ոստիկանության բնագավառում լիազորված պետական կառավարման մարմնի կողմից ընդունվում են որպես ապացուցողական նշանակություն ունեցող փաստեր:

3. Քաղաքացիություն չունեցող անձի կարգավիճակը որոշելու ընթացքում Հայաստանի Հանրապետության ոստիկանության բնագավառում լիազորված պետական կառավարման մարմինը գնահատում է դիմողի ներկայացրած ապացույցները, Հայաստանի Հանրապետության այլ պետական մարմիններից, օտարերկրյա պետությունների իրավասու մարմիններից, ՄԱԿ ՓԳՀ-ից ստացված տեղեկություններն ու փաստաթղթերը, տվյալ պետության քաղաքացիության մասին օրենսդրության և դրա գործնական կիրառության վերաբերյալ մասնագետներից, մասնագիտացված կառույցներից և այլ հավաստի աղբյուրներիղ ստացված տեղեկությունները, ինչպես նաև այլ ապացույցներ:

4. Հայաստանի Հանրապետության ոստիկանության բնագավառում լիազորված պետական կառավարման մարմնի կամ նրա միջնորդությամբ՝ Հայաստանի Հանրապետության այլ պետական մարմնի կողմից օտարերկրյա պետության լիազորված մարմնին հարցում կատարելիս՝ մինչև դիմումի քննարկման համար սահմանված ժամկետի ավարտը պատասխան չստանալը **դիտվում է** որպես անձի՝ տվյալ պետության քաղաքացիություն չունենալու ապացույց, **եթե հակառակը հիմնավորող այլ ապացույցներ չկան:**

5. Եթե դիմումի քննարկման ընթացքում պարզվում է, որ անձը միաժամանակ Հայաստանի Հանրապետության տարածքում ապաստան ստանալու հայց է ներկայացրել, ապա քաղաքացիություն չունեցող անձի կարգավիճակի որոշման նպատակով ապացույցների հավաքման ընթացքում հաշվի են առնվում <<Փախստականների և ապաստանի մասին>> Հայաստանի Հանրապետության օրենքով ապաստանի տրամադրման համար ներկայացվող դիմումի քննարկման առանձնահատկությունները և անհրաժեշտության դեպքում վերջնական որոշումը կայացվում է առանց համապատասխան օտարերկրյա պետություններ հարցումներ ուղարկելու: Եթե անձը միաժամանակ Հայաստանի Հանրապետության տարածքում ապաստան ստանալու դիմում է ներկայացրել և քաղաքացիություն չունենալու հանգամանքը պարզելու համար պահանջվում է ծագման երկրներ հարցումների կատարում , ապա քաղաքացիություն չունեցող անձի կարգավիճակի որոշման գործընթացը կասեցվում է: Ապաստանի տրամադրման դիմումը մերժելու մասին վերջնական որոշում կայացվելու դեպքում քաղաքացիություն չունեցող անձի կարգավիճակի որոշման դիմումի քննարկումը անմիջապես վերսկսվում է: Կասեցման ժամանակահատվածը չի հաշվարկվում դիմումի քննարկման համար օրենքով նախատեսված ընդհանուր ժամանակահատվածի մեջ:

6. Եթե անձն իրենից անկախ հանգամանքներով պայմանավորված չի կարող ներկայացնել որևէ փաստաթուղթ, ապա Հայաստանի Հանրապետության ոստիկանության բնագավառում լիազորված պետական կառավարման մարմինը քաղաքացիություն չունեցող անձի կարգավիճակի ճանաչման վերաբերյալ դիմումի բավարարման կամ մերժման մասին որոշումը կայացնում է իր տրամադրության տակ առկա տեղեկությունների հիման վրա: Դիմումի քննարկման ընթացքում չփարատված բոլոր կասկածները մեկնաբանվում են հօգուտ դիմող անձի:

7. Դիմումի քննարկման ընթացքում դիմողը օտար լեզվով կազմված փաստաթղթերը ներկայացնում է օրենքով սահմանված կարգով կատարված հայերեն թարգմանությունների հետ միասին: **Փաստաթղթերի օրենքով սահմանված կարգով կատարված հայերեն թարգմանությունները դիմողի կողմից ներկայացնելու անհնարինության դեպքում լիազոր մարմինը դրանք ուղարկում է ՀՀ արտաքին գործերի նախարարություն՝ հյուպատոսական ծառայությունների միջոցով այդ փաստաթղթերի իսկության մեջ հավաստիանալու և հայերեն թարգմանություններն ապահովելու նպատակով։**

**ՀՈԴՎԱԾ 29. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՈՐՈՇԵԼՈՒ ԳՈՐԾԸՆԹԱՑԻ ԴԱԴԱՐԵՑՈՒՄԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը դադարեցնում է քաղաքացիություն չունեցող անձի կարգավիճակը որոշելու գործընթացը, եթե

1) դիմողը մահացել է;

2) դիմողը գրավոր եղանակով հրաժարվել է իր դիմումից;

3) դիմողը հարցազրույցին Հայաստանի Հանրապետության ոստիկանության բնագավառում լիազորված պետական կառավարման մարմնի 2 և ավելի անգամ գրավոր տեղակացումներից հետո անհարգելի պատճառով չի ներկայացել և լրացել է դիմումի քննարկման համար օրենքով սահմանված ժամկետը:

**ՀՈԴՎԱԾ 30. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՈՐՈՇՄԱՆ ԳՈՐԾԸՆԹԱՑՆ ԱՎԱՐՏԵԼԸ**

1. Քաղաքացիություն չունեցող անձի կարգավիճակը որոշելու գործընթացն ավարտվում է քաղաքացիություն չունեցող անձի կարգավիճակը ճանաչելու կամ մերժելու մասին որոշում ընդունելով:

2. Հայաստանի Հանրապետության ոստիկանության բնագավառում լիազորված պետական կառավարման մարմինը քաղաքացիություն չունեցող անձի կարգավիճակի ճանաչման կամ մերժման վերաբերյալ որոշումը կայացնում է հիմնվելով իր տրամադրության տակ առկա բոլոր ապացույցների և տեղեկությունների վրա:

**ՀՈԴՎԱԾ 31**. **ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՃԱՆԱՉՄԱՆ ՎԵՐԱԲԵՐՅԱԼ ՈՐՈՇՄԱՆ ԿԱՅԱՑՈՒՄԸ**

1. Քաղաքացիություն չունեցող անձի կարգավիճակը ճանաչելու մասին որոշումը կայացվում է գրավոր եղանակով, հայերեն լեզվով, իսկ դիմողի ցանկության դեպքում՝ նաև նրան հասկանալի այլ լեզվով:

2. Քաղաքացիություն չունեցող անձի կարգավիճակի ճանաչման մասին որոշումը դիմողին է ուղարկվում որոշման ընդունման օրվանից 10 աշխատանքային օրվա ընթացքում՝ փոստով, ինչպես նաև դիմողի ցանկությամբ՝ էլեկտրոնային փոստով:

3. Անգործունակ անձի կամ մինչև 16 տարեկան երեխայի վերաբերյալ քաղաքացիություն չունեցող անձի կարգավիճակի ճանաչման որոշման մասին ծանուցվում է ներկայացուցիչը:

**ՀՈԴՎԱԾ 32**. **ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԻՐԱՎՈՒՆՔՆԵՐԸ, ԱԶԱՏՈՒԹՅՈՒՆՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ**

1. Քաղաքացիություն չունեցող անձի կարգավիճակի ճանաչման մասին որոշման կայացման պահից քաղաքացիություն չունեցող անձն ունի Հայաստանի Հանրապետության քաղաքացիներին հավասար իրավունքներ, ազատություններ և պարտականություններ, եթե Հայաստանի Հանրապետության Սահմանադրությամբ, օրենքներով և միջազգային պայմանագրերով այլ բան նախատեսված չէ:

2. Քաղաքացիություն չունեցող անձի կարգավիճակի ճանաչման մասին որոշումը ստանալուց հետո քաղաքացիություն չունեցող անձը դիմում է ոստիկանության բնագավառում լիազորված պետական կառավարման մարմին՝ **սույն օրենքի 41-րդ հոդվածով** նախատեսված անձը հաստատող փաստաթուղթ (փաստաթղղթեր) ստանալու համար:

**ՀՈԴՎԱԾ 33**. **ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ՃԱՆԱՉՈՒՄԸ ՄԵՐԺԵԼՈՒ ՄԱՍԻՆ ՈՐՈՇՈՒՄԸ**

1. Քաղաքացիություն չունեցող անձի կարգավիճակը ճանաչելու մասին դիմումը մերժվում է, եթե`

1) հայցողն ունի Հայաստանի Հանրապետության կամ այլ պետության քաղաքացիություն.

2) ծանրակշիռ հիմքեր կան ենթադրելու, որ հայցողը կատարել է խաղաղության (և) կամ մարդկության դեմ ուղղված կամ պատերազմական հանցագործություն այնպես, ինչպես դրանք սահմանված են միջազգային փաստաթղթերում, որոնք կազմվել են նման հանցագործությունների առնչությամբ միջոցներ ձեռնարկելու նպատակով.

3) ծանրակշիռ հիմքեր կան ենթադրելու, որ հայցողը, նախքան Հայաստանի Հանրապետության տարածք մուտք գործելը, կատարել է ոչ քաղաքական բնույթի ծանր հանցագործություն.

4) ծանրակշիռ հիմքեր կան ենթադրելու, որ հայցողը մեղավոր է Միավորված ազգերի կազմակերպության նպատակներին ու սկզբունքներին հակասող արարքներ գործելու համար.

5) հայցողը տվյալ պահին ստանում է Միավորված ազգերի կազմակերպության մարմինների կամ հաստատությունների պաշտպանությունը կամ օգնությունը, բացառությամբ Միավորված ազգերի կազմակերպության փախստականների հարցերով ***գերագույն*** հանձնակատարի կողմից նման պաշտպանություն կամ օգնություն ստանալու դեպքերի.

2. Քաղաքացիություն չունեցող անձի կարգավիճակի ճանաչումը մերժելու մասին որոշումը կայացվում է գրավոր եղանակով, հայերեն լեզվով, իսկ դիմողի ցանկությամբ՝ նաև իրեն հասկանալի այլ լեզվով, որում հստակ նշվում են մերժման հիմքը (հիմքերը) և դատական կարգով որոշումը բողոքարկելու ժամկետի և մերժման իրավական հետևանքների վերաբերյալ տեղեկություններ:

3. Քաղաքացիություն չունեցող անձի կարգավիճակի ճանաչումը մերժելու մասին որոշումը դիմողին ուղարկվում է այն ընդունելուց հետո 5 աշխատանքային օրվա ընթացքում՝ փոստով, ինչպես նաև դիմողի ցանկությամբ՝ էլեկտրոնային փոստով, եթե այդ մասին դիմողը նշել է իր դիմումի մեջ:

4. Քաղաքացիություն չունեցող անձի կարգավիճակի ճանաչումը մերժելու մասին որոշումը օրենքով սահմանված կարգով կարող է բողոքարկվել ***վերադաս վարչական մարմնին կամ*** դատարանում` որոշումը ստանալուց հետո երկամսյա ժամկետում:

5. Դիմումի քննարկման ընթացքում սույն հոդվածի 1-ին մասով նախատեսված հիմքերի առկայության կամ դրանց բացակության հանգամանքը պարզելու նպատակով Հայաստանի Հանրապետության ոստիկանության բնագավառում լիազորված պետական կառավարման մարմինը համապատասխան հարցումներ է կատարում Միավորված ազգերի կազմակերպության փախստականների հարցերով ***գերագույն*** հանձնակատարին, Հայաստանի Հանրապետության և օտարերկրյա պետությունների համապատասխան մարմիններ:

**ՀՈԴՎԱԾ 34.** **ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԸ ՃԱՆԱՉԵԼՈՒ ՄԱՍԻՆ ՈՐՈՇՈՒՄԸ ԱՆՎԱՎԵՐ ԿԱՄ ՈՒԺԸ ԿՈՐՑՐԱԾ ՃԱՆԱՉԵԼԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինն իր պատճառաբանված որոշմամբ անվավեր է ճանաչում քաղաքացիություն չունեցող անձի կարգավիճակը ճանաչելու մասին որոշումը, եթե ի հայտ են եկել մինչև կարգավիճակը ճանաչելու մասին որոշումն ընդունելու պահը գոյություն ունեցող, սակայն իրավասու պետական մարմնին անհայտ ` **սույն օրենքի 33-րդ** հոդվածի 1-ին մասով նախատեսված հանգամանքներ:

2. Քաղաղաքացիություն չունեցող անձի կարգավիճակը ճանաչելու մասին որոշումը Հայաստանի Հանրապետության ոստիկանության բնագավառում լիազորված պետական կառավարման մարմնի պատճառաբանված որոշմամբ ուժը կորցրած է ճանաչվում, եթե տվյալ անձը գործել է **սույն օրենքի 33-րդ հոդվածի** 1-ին մասի 2-րդ և 4-րդ կետերով նախատեսված արարքները:

3. Սույն հոդվածի 1-ին և 2-րդ մասերով նախատեսված դեպքերում Հայաստանի Հանրապետության ոստիկանության բնագավառում լիազորված պետական կառավարման մարմինը իր պատճառաբանված որոշումները կայացնում է օրենքով սահմանված կարգով հարուցված վարչական վարույթի արդյունքում և ընդունված որոշումը եռօրյա ժամկետում հանձնվում է անձին: ***Անձի ցանկությամբ որոշումը ներկայացվում է նաև իրեն հասկանալի այլ լեզվով:***

4. Քաղաքացիություն չունեցող անձի կարգավիճակը ճանաչելու մասին որոշումը անվավեր կամ ուժը կորցրած ճանաչելու մասին որոշումը օրենքով սահմանված կարգով կարող է բողոքարկվել վերադաս վարչական մարմնին կամ դատարան:

**ՀՈԴՎԱԾ 35. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿԱՐԳԱՎԻՃԱԿԻ ԴԱԴԱՐԵՑՈՒՄԸ**

1.Քաղաքացիություն չունեցող անձի կարգավիճակը դադարում է, երբ անձը ձեռք է բերում Հայաստանի Հանրապետության կամ այլ պետության քաղաքացիություն:

**ՀՈԴՎԱԾ 36. ԴԻՄՈՒՄԸ ԿՐԿԻՆ ՆԵՐԿԱՅԱՑՆԵԼԸ**

Քաղաքացիություն չունեցող անձի կարգավիճակի տրամադրումը մերժելու *կամ քաղաքացիություն չունեցող անձի կարգավիճակը չեղյալ ճանաչելու* մասին որոշման ընդունումից հետո անձը կարող է ներկայացնել նոր դիմում, եթե գտնում է, որ առկա են իր դիմումը հիմնավորող նոր ապացույցներ կամ փաստեր: Կրկին ներկայացված դիմումը քննարկվում է սույն օրենքով սահմանված կարգով և որոշում կայացնելիս հաշվի են առնվում նախորդ դիմումի քննության ընթացքում տեղի ունեցած վերջին հարցազրույցից հետո ի հայտ եկած փաստերն ու դեպքերը, իր գործում առկա մյուս ապացույցների հետ միասին:

**ՀՈԴՎԱԾ 37.** **ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԱՐՏԱՔՍՈՒՄԸ**

1. Հայաստանի Հանրապետության տարածքում օրինական հիմքերով գտնվող քաղաքացիություն չունեցող անձը չի կարող արտաքսվել, բացառությամբ ազգային անվտանգությամբ կամ հասարակական կարգի պահպանությամբ պայմանավորված դեպքերի:

2. Ազգային անվտանգությամբ կամ հասարակական կարգի պահպանությամբ պայմանավորված դեպքերում քաղաքացիություն չունեցող անձը Հայաստանի Հանրապետության տարածքից կարող է արտաքսվել սույն օրենքի 6-րդ գլխով սահմանված կարգով կայացված որոշման հիման վրա:

**ՀՈԴՎԱԾ 38. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԼԻԱԶՈՐ ՄԱՐՄԻՆԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինը հանդիսանում է քաղաքացիություն չունեցող անձանց հարցերով Հայաստանի Հանրապետության լիազոր մարմին:

2. Ոստիկանության բնագավառում լիազորված պետական կառավարման մարմինը`

1)իրականացնում է Հայաստանի Հանրապետության տարածքում քաղաքացիություն չունեցող անձանց և քաղաքացիություն չունեցող անձի կարգավիճակի ճանաչման համար դիմած անձանց հաշվառումը.

2) քաղաքացիություն չունեցող անձի կարգավիճակի ճանաչման վերաբերյալ ներկայացված դիմումի քննարկման ընթացքում **սույն օրենքի 33-րդ հոդվածի 1-ին մասի 2-րդ, 3-րդ և 4-րդ** կետերով նախատեսված հիմքերի առակայության կամ բացակայության մեջ հավաստիանալու նպատակով հարցում է ներկայացնում ազգային անվտանգության բնագավառում լիազորված պետական կառավարման համակարգի մարմին.

3) անհրաժեշտության դեպքում դիմում է պետական և տեղական ինքնակառավարման մարմիններին, Հայաստանի Հանրապետության օրենսդրությամբ սահմանված կարգով օտարերկրյա պետությունների պետական մարմիններին, օտարերկրյա պետություններում Հայաստանի Հանրապետության դիվանագիտական ներկայացուցչություններին և հյուպատոսական հիմնարկներին, Հայաստանի Հանրապետությունում օտարերկրյա պետությունների դիվանագիտական ներկայացուցչություններին և հյուպատոսական հիմնարկներին, ինչպես նաև ՄԱԿ ՓԳՀ-ին` սույն օրենքով իրեն վերապահված լիազորությունների իրականացման համար տեղեկություններ, փաստաթղթեր կամ այլ աջակցություն ստանալու խնդրանքով.

4) քաղաքացիություն չունեցող անձանց իրավունքների իրականացման ու պաշտպանության հարցերով համագործակցում է պետական և տեղական ինքնակառավարման մարմինների, ՄԱԿ ՓԳՀ-ի, այլ միջազգային և հասարակական կազմակերպությունների հետ.

5) առանց ուղեկցողի կամ ընտանիքից անջատված երեխայի կամ հաշմանդամություն ունեցողի կողմից քաղաքացիություն չունեցող անձի կարգավիճակ տրամադրելու վերաբերյալ դիմում ներկայացվելուն պես անհրաժեշտության դեպքում դիմում է Աշխատանքի և սոցիալական հարցերով լիազոր մարմին` առանց ուղեկցողի կամ ընտանիքից անջատված երեխայի կամ հաշմանդամություն ունեցողի տեղավորումն ու խնամքը կազմակերպելու հարցով.

6) աջակցում է առանց ուղեկցողի կամ ընտանիքից անջատված երեխայի Հայաստանի Հանրապետության օրենսդրությամբ սահմանված կարգով տեղավորմանը և խնամքի ապահովմանը՝ հաշվի առնելով նրանց տարիքը, սեռը, ազգականների առկայությունը և երեխայի շահերից բխող այլ հանգամանքները, ինչպես նաև նրա` Հայաստանի Հանրապետության օրենսդրությամբ սահմանված բոլոր իրավունքների իրացման հարցերում.

7) իրականացնում է օրենքով նախատեսված այլ գործառույթներ:

**ՀՈԴՎԱԾ 39. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ԱՅԼ ՄԱՐՄԻՆՆԵՐԸ**

1. Հայաստանի Հանրապետության բոլոր պետական մարմիններն ու տեղական ինքնակառավարման մարմինները օրենքով իրենց վերապահված լիազորությունների շրջանակներում աջակցում են քաղաքացիություն չունեցող անձանց իրավունքների իրացմանն ու պաշտպանությանը:

2. Քաղաքացիություն չունեցող անձի կարգավիճակը որոշելու գործընթացում Հայաստանի Հանրապետության պետական ու տեղական ինքնակառավարման մարմինները իրենց վերապահված լիազորությունների շրջանակներում օժանդակում են Հայաստանի Հանրապետության ոստիկանության բնագավառում լիազորված պետական կառավարման մարմնին:

3. Առանց ուղեկցողի կամ ընտանիքից անջատված երեխային քաղաքացիություն չունեցող անձի կարգավիճակ տրամադրելու գործընթացում ներգրավված Հայաստանի Հանրապետության բոլոր պետական մարմիններն ու տեղական ինքնակառավարման մարմինները հաշվի առնելով առանց ուղեկցողի կամ ընտանիքից անջատված երեխայի առանձնահատուկ վիճակը, առավելագույնս ելնելով երեխայի շահերից` իրենց իրավասությունների շրջանակներում ցուցաբերում են աջակցություն:

4. Հայաստանի Հանրապետությունը ապաքաղաքացիության խնդրի լուծման նպատակով համագործակցում է այլ պետությունների և միջազգային կազմակերպությունների հետ:

**ՀՈԴՎԱԾ 40. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՀԱՐՑԵՐՈՎ ՀԱՄԱԳՈՐԾԱԿՑՈՒԹՅՈՒՆԸ ՄԱԿ ՓԳՀ-Ի ՀԵՏ**

1. ՄԱԿ ՓԳՀ-ի ներկայացուցիչները կարող են ցանկացած պահի կապ հաստատել Հայաստանի Հանրապետության տարածքում գտնվող, ներառյալ` ձերբակալված կամ օրենքով սահմանված կարգով ազատազրկված քաղաքացիություն չունեցող անձի կարգավիճակ հայցողի կամ կարգավիճակ ունեցողի հետ, ինչպես նաև **մասնակցել սույն օրենքի 27-րդ հոդվածի** համաձայն` դիմողի հետ անցկացվող հարցազրույցներին:

2. ՄԱԿ ՓԳՀ-ն Հայաստանի Հանրապետության ոստիկանության բնագավառում լիազորված պետական կառավարման մարմնին, ինչպես նաև **սույն օրենքի 39-րդ հոդվածում** թվարկված մարմիններին տրամադրում է քաղաքացիություն չունեցող անձանց վերաբերյալ վերջիններիս իրավասությունների իրականացման համար անհրաժեշտ տեղեկություններ, կազմակերպում է վերապատրաստման դասընթացներ, ներկայացնում է առաջարկություններ դիմում ներկայացրաց անձանց առանձին խնդիրների լուծման վերաբերյալ:

3. ՄԱԿ-ի ՓԳՀ-ի ներկայացուցիչները հարցման դեպքում ստանում են տեղեկություններ քաղաքացիություն չունեցող անձի կարգավիճակի ճանաչման համար ներկայացված դիմումների, քաղաքացիություն չունեցող անձի կարգավիճակի որոշման գործընթացների, ընդունված որոշումների վերաբերյալ՝ դիմող անձանց գրավոր համաձայնության առկայության դեպքում:

**ՀՈԴՎԱԾ 41. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԱՆՑ ՏՐՎՈՂ ԱՆՁԸ ՀԱՍՏԱՏՈՂ ՓԱՍՏԱԹՂԹԵՐԸ**

1. Հայաստանի Հանրապետությունում քաղաքացիություն չունեցող անձանց որպես անձը հաստատող փաստաթուղթ տրվում են քաղաքացիություն չունեցող անձի նույնականացման քարտ (այսուհետ՝ նույնականացման քարտ) և կոնվենցիոն ճամփորդական փաստաթուղթ:

2. Նույնականացման քարտը հավաստում է նաև քաղաքացիություն չունեցող անձի Հայաստանի Հանրապետության տարածքում օրինական գտնվելու և բնակվելու փաստը:

3. Կոնվենցիոն ճամփորդական փաստաթուղթը քաղաքացիություն չունեցող անձին տրամադրվում է Հայաստանի Հանրապետության տարածքից դուրս ճամփորդելու նպատակով:

**ՀՈԴՎԱԾ 42. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ**

1. Քաղաքացիություն չունեցող անձի նույնականացման քարտը նախատեսված է Հայաստանի Հանրապետության տարածքում օգտագործելու համար:

2. Քաղաքացիություն չունեցող անձի նույնականացման քարտ ստանալու համար դիմումը ներկայացվում է ոստիկանության բնագավառում լիազորված պետական կառավարման մարմին: Մինչև 6 տարեկան քաղաքացիություն չունեցող անձին նույնականացման քարտը տրամադրվում է 3 տարի վավերականության ժամկետով, 6-ից մինչև 16 տարեկան քաղաքացիություն չունեցող անձին՝ 5 տարի վավերականության ժամկետով, բայց ոչ ավելի, քան 18 տարին լրանալը, իսկ 16 տարին լրացած քաղաքացիություն չունեցող անձին` 10 տարի վավերականության ժամկետով:

3. Քաղաքացիություն չունեցող անձի նույնականացման քարտը պարունակում է տվյալների էլեկտրոնային պահոց` փաստաթղթի տեխնիկական կառուցվածքային մաս, որը ներառում է տվյալների պաշտպանվածությունն ապահովող` քարտին հատուկ անհատական կրիպտոգրաֆիկ բանալի, էլեկտրոնային թվային ստորագրության համար հավաստագիր և էլեկտրոնային փոստ: Քաղաքացիություն չունեցող անձի նույնականացման քարտի հետ մեկտեղ տրվող էլեկտրոնային փոստը հասանելի է ակտիվացման պահից: Նույնականացման քարտի հետ մեկտեղ էլեկտրոնային փոստի տրամադրման կարգը, ինչպես նաև էլեկտրոնային փոստի հասցեի վերաբերյալ տեղեկատվության տրամադրման դեպքերն ու կարգը սահմանում է Հայաստանի Հանրապետության կառավարությունը:

4. Քաղաքացիություն չունեցող անձի նույնականացման քարտ ստանալու համար ոստիկանության բնագավառում լիազորված պետական կառավարման մարմին է ներկայացվում`

1) դիմում.

2) ծննդյան վկայական կամ անձը հաստատող լուսանկարով փաստաթուղթ /առկայության դեպքում/.

3) քաղաքացիություն չունեցող անձի կարգավիճակի համար հայցողի ինքնությունը հավաստող վկայական,

4) քաղաքացիություն չունեցող անձի կարգավիճակի ճանաչման մասին որոշումը.

5) օրենքով նախատեսված պետական տուրքի վճարման անդորրագիր:

5. Քաղաքացիություն չունեցող անձի նույնականացման քարտը փոխանակելու համար ոստիկանության բնագավառում լիազորված պետական կառավարման մարմին է ներկայացվում`

1) դիմում.

2) փոխանակման ենթակա քաղաքացիություն չունեցող անձի նույնականացման քարտը.

3) պետական տուրքի վճարման անդորրագիր:

6. Քաղաքացիություն չունեցող անձի նույնականացման քարտ ստանալու (փոխանակելու) համար անձը լուսանկարվում է ոստիկանության բնագավառում լիազորված պետական կառավարման մարմնում: Անձնական տվյալների տեղեկատվական բազաներում անձի նույնականացումն ապահովելու նպատակով քաղաքացիություն չունեցող անձի նույնականացման քարտ ստանալիս անձը ոստիկանության բնագավառում լիազորված պետական կառավարման մարմնում հանձնում է աջ եւ ձախ ձեռքերի բոլոր մատների մատնադրոշմները: Երեխաների մատնադրոշմները վերցվում են 6 տարեկանից, իսկ լուսանկարը` քաղաքացիություն չունեցող անձի նույնակականացման քարտ տալու յուրաքանչյուր դեպքում` անկախ տարիքից:

7. Եթե նույնականացման քարտի վրա քաղաքացիություն չունեցող անձի ստորագրության բացակայությունը պայմանավորված է քաղաքացիություն չունեցող անձի ֆիզիոլոգիական առանձնահատկություններով, ապա այդ մասին նույնականացման քարտի էլեկտրոնային պահոցում կատարվում է համապատասխան նշում:

8. Քաղաքացիություն չունեցող անձի նույնականացման քարտ ստանալու համար անհրաժեշտ կենսաչափական տվյալները ոստիկանությունում հանձնելն անհնարին լինելու դեպքում դրանք անձի գտնվելու վայրում վերցնելու դեպքերը և կարգը սահմանվում է Հայաստանի Հանրապետության կառավարության որոշմամբ:

9. Քաղաքացիություն չունեցող անձի նույնականացման քարտի նկարագիրը սահմանվում է Հայաստանի Հանրապետության կառավարության որոշմամբ:

10. Քաղաքացիություն չունեցող 16 տարին լրացած գործունակ անձը նույնականացման քարտ uտանալու (փոխանակելու) մաuին դիմումը և անհրաժեշտ փաստաթղթերը ներկայացնում է անձամբ:

11. Անգործունակ ճանաչված քաղաքացիություն չունեցող անձին նույնականացման քարտը տրամադրվում է խնամակալի դիմումի հիման վրա: Այս դեպքում դիմումին կցվում է նաև խնամակալ հանդիսանալու հանգամանքը հիմնավորող փաստաթղթի պատճենը: Uահմանափակ գործունակ ճանաչված քաղաքացիություն չունեցող անձին նույնականացման քարտը տրամադրվում է իր դիմումի հիման վրա: Սահմանափակ գործունակ ճանաչված քաղաքացիություն չունեցող անձին սույն հոդվածի 13-րդ մասով նախատեսված՝ առավել սեղմ ժամկետներում՝ գանձվող վճարի դիմաց, քաղաքացիություն չունեցող անձի նույնականացման քարտը տրամադրվում է հոգաբարձուի գրավոր համաձայնությամբ: Առաջին խմբի հաշմանդամություն ունեցող քաղաքացիություն չունեցող անձը նույնականացման քարտ ստանալու (փոխանակելու) իրավունք ունի նաև ներկայացուցիչների դիմումի հիման վրա: Այu դեպքում դիմումին կցվում է անձի՝ հաշմանդամություն ունենալու մասին վկայականը կամ վկայականի նոտարական կարգով վավերացված պատճենը: Սույն մասով նախատեսված դեպքերում, եթե խնամակալը կամ հոգաբարձուն անձամբ չեն կարող ներկայացնել դիմումը, ապա դիմումի վրա վերջիններիս uտորագրության իuկությունը վավերացվում է նոտարական կարգով:

12. Մինչեւ 16 տարեկան երեխային քաղաքացիություն չունեցող անձի նույնականացման քարտ տրամադրվում է երեխայի ծնողներից մեկի կամ այլ oրինական ներկայացուցչի դիմումի հիման վրա: Եթե ծնողը կամ oրինական ներկայացուցիչն անձամբ չեն կարող ներկայացնել դիմումը, ապա ներկայացվող դիմումի վրա նրանց uտորագրության իuկությունը վավերացվում է նոտարական կարգով:

13. Քաղաքացիություն չունեցող անձի նույնականացման քարտը տրամադրվում է դիմում ներկայացնելու oրվան հաջորդող 15-րդ աշխատանքային oրը կամ դիմումը ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց քաղաքացիություն չունեցող անձի նույնականացման քարտ տրամադրելու առավել սեղմ ժամկետները սահմանվում են Հայաստանի Հանրապետության կառավարության որոշմամբ:

14. Հայաստանի Հանրապետությունում տրամադրված քաղաքացիություն չունեցող անձի նույնականացման քարտը Հայաստանի Հանրապետության սեփականությունն է:

**ՀՈԴՎԱԾ 43. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ**

1. Քաղաքացիություն չունեցող անձի կոնվենցիոն ճամփորդական փաստաթուղթը նախատեսված է Հայաստանի Հանրապետությունից դուրս գալու և Հայաստանի Հանրապետություն վերադառնալու համար:

2. Ոստիկանության բնագավառում լիազորված պետական կառավարման մարմինը Հայաստանի Հանրապետությունում բնակվող քաղաքացիություն չունեցող անձանց տրամադրում է կոնվենցիոն ճամփորդական փաստաթուղթ` քաղաքացիություն չունեցող անձի նույնականացման քարտի հիման վրա: Քաղաքացիություն չունեցող մինչեւ 6 տարեկան անձին կոնվենցիոն ճամփորդական փաստաթուղթը տրամադրվում է 3 տարի վավերականության ժամկետով, 6-ից մինչև 16 տարեկան անձանց` 5 տարի վավերականության ժամկետով, բայց ոչ ավելի, քան 18 տարին լրանալը, իսկ 16 տարին լրացած քաղաքացիություն չունեցող անձին` 10 տարի վավերականության ժամկետով:

3. Կոնվենցիոն ճամփորդական փաստաթուղթը պարունակում է տվյալների էլեկտրոնային պահոց` փաստաթղթի տեխնիկական կառուցվածքային մաս, որը ներառում է փաստաթղթում ամրագրված անձնական տվյալները եւ լուսանկարը, ստորագրությունը, աջ և ձախ ձեռքերի բոլոր մատների մատնադրոշմները: Եթե կոնվենցիոն ճամփորդական փաստաթղթում անձի կենսաչափական տվյալների ոչ լրիվությունը կամ ներկայացվող պահանջներին անհամապատասխանությունը պայմանավորված է նրա ֆիզիոլոգիական առանձնահատկություններով, ապա այդ մասին փաստաթղթում կատարվում է համապատասխան նշում: Երեխաների մատնադրոշմները վերցվում են 6 տարեկանից, իսկ լուսանկարը` կոնվենցիոն ճամփորդական փաստաթուղթ տալու յուրաքանչյուր դեպքում` անկախ տարիքից:

4. Կոնվենցիոն ճամփորդական փաստաթուղթ ստանալու համար ներկայացվում է`

1) դիմում.

2) քաղաքացիություն չունեցող անձի նույնականացման քարտ.

3) պետական տուրքի վճարման անդորրագիր:

5. Կոնվենցիոն ճամփորդական փաստաթուղթը փոխանակելու համար ներկայացվում է`

1) դիմում.

2) փոխանակման ենթակա կոնվենցիոն ճամփորդական փաստաթուղթը.

3) պետական տուրքի վճարման անդորրագիր:

6. Կոնվենցիոն ճամփորդական փաստաթուղթ ստանալու (փոխանակելու) համար քաղաքացիություն չունեցող անձը լուսանկարվում եւ մատնադրոշմները հանձնում է ոստիկանության բնագավառում լիազորված պետական կառավարման մարմնում: Կոնվենցիոն ճամփորդական փաստաթութ ստանալու համար անհրաժեշտ կենսաչափական տվյալները ոստիկանությունում հանձնելն անհնարին լինելու դեպքում դրանք անձի գտնվելու վայրում վերցնելու դեպքերը և կարգը սահմանվում է Հայաստանի Հանրապետության կառավարության որոշմամբ:

7. Կոնվենցիոն ճամփորդական փաստաթղթի նկարագիրը սահմանվում է Հայաստանի Հանրապետության կառավարության որոշմամբ:

8. Քաղաքացիություն չունեցող 16 տարին լրացած գործունակ անձը կոնվենցիոն ճամփորդական փաստաթուղթ uտանալու համար դիմումը եւ անհրաժեշտ փաստաթղթերը ներկայացնում է անձամբ:

9. Քաղաքացիություն չունեցող անգործունակ, սահմանափակ գործունակ ճանաչված անձինք և առաջին խմբի հաշմանդամություն ունեցող անձինք կոնվենցիոն ճամփորդական փաստաթուղթ ստանում են **սույն օրենքի 42-րդ հոդվածի 11-րդ մասով** սահմանված կարգով:

10. Մինչեւ 16 տարեկան քաղաքացիություն չունեցող երեխային կոնվենցիոն ճամփորդական փաստաթուղթ տրամադրվում է **սույն օրենքի 42-րդ հոդվածի 12-րդ մասով** սահմանված կարգով:

11. Կոնվենցիոն ճամփորդական փաստաթուղթը տրամադրվում է դիմումը ներկայացնելու oրվան հաջորդող 15-րդ աշխատանքային oրը կամ դիմում ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց կանովենցիոն ճամփորդական փաստաթուղթ տրամադրելու ժամկետները սահմանվում են Հայաստանի Հանրապետության կառավարության որոշմամբ:

12. Հայաստանի Հանրապետությունում տրամադրված կոնվենցիոն ճամփորդական փաստաթուղթը Հայաստանի Հանրապետության սեփականությունն է:

**ՀՈԴՎԱԾ 44. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԵՎ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ ՓՈԽԱՆԱԿԵԼՈՒ ՀԻՄՔԵՐԸ ԵՎ ԺԱՄԿԵՏՆԵՐԸ**

1. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը փոխանակվում են.

1) փաստաթղթում պարունակվող տեղեկությունները փոխվելու դեպքում.

2) oգտագործման համար ոչ պիտանի դառնալու դեպքում.

3) վավերականության ժամկետը լրանալու դեպքում.

4) փաստաթղթում ոչ ճիշտ տվյալների առկայության դեպքում.

5) եթե անձը նման ցանկություն է հայտնել:

2. Կոնվենցիոն ճամփորդական փաստաթուղթը փոխանակվում է նաև այն դեպքում, երբ լրացել են մուտքի վիզաները փակցնելու համար նախատեսված փաստաթղթի էջերը:

3. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը փոխանակվում են 15 աշխատանքային oրվա ընթացքում կամ դիմումը ներկայացնող անձի ցանկությամբ առավել սեղմ ժամկետներում` գանձվող վճարի դիմաց: Գանձվող վճարի չափը և դրա դիմաց քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը փոխանակելու ժամկետները սահմանվում են Հայաստանի Հանրապետության կառավարության որոշմամբ:

**ՀՈԴՎԱԾ 45. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԵՎ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹՆ ԱՆՎԱՎԵՐ ՃԱՆԱՉԵԼՈՒ ՀԻՄՔԵՐԸ**

1. Քաղաքացիություն չունեցող անձի նույնականացման քարտը և կոնվենցիոն ճամփորդական փաստաթուղթը անվավեր են ճանաչվում հետևյալ հիմքերի առկայության դեպքում.

1) լրացել է փաստաթղթի վավերականության ժամկետը.

2) քաղաքացիություն չունեցող անձի կարգավիճակը **սույն օրենքի 34-րդ հոդվածով** սահմանված կարգով չեղյալ ճանաչելու կամ **սույն օրենքի 35-րդ հոդվածով** սահմանված կարգով դադարեցնելու մասին վերջնական որոշում է կայացվել.

3) անձը ստացել է Հայաստանի Հանրապետության քաղաքացու անձնագիր.

4) փաստաթուղթը կորել է.

5) փաստաթուղթը փոխանակվել է սույն օրենքով սահմանված կարգով.

6) փաստաթուղթը կեղծվել է.

7) փաստաթուղթը ձեռք է բերվել Հայաստանի Հանրապետության օրենսդրության խախտմամբ.

8) անձը փաստաթուղթը չի վերցրել այն ստանալու համար դիմումը ներկայացնելու օրվանից հետո` երկու տարվա ընթացքում.

9) անձը մահացել է:

2. Քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը կորցրած անձն այդ մասին հայտնում է ոստիկանության բնագավառում լիազորված պետական կառավարման մարմին՝ նոր նույնականացման քարտ կամ կոնվենցիոն ճամփորդական փաստաթուղթ ստանալու համար: Նույնականացման քարտի կորստյան դեպքում, ինչպես նաեւ վավերականության ժամկետը լրացած քաղաքացիություն չունեցող անձի նույնականացման քարտը փոխանակման ներկայացնելիս Հայաստանի Հանրապետության տարածքում գտնվող անձին, իր ցանկությամբ, մինչև նոր նույնականացման քարտի տրամադրումը տրվում է ժամանակավոր վկայական, որի ձևը և տրամադրման կարգը սահմանվում է ***Հայաստանի Հանրապետության կառավարության որոշմամբ:***

3. Եթե քաղաքացիություն չունեցող անձ ճանաչված անձը օտարերկրյա պետությունում կորցրել է ոստիկանության բնագավառում լիազորված պետական կառավարման մարմնի կողմից տրամադրված իր Կոնվենցիոն ճամփորդական փաստաթուղթը, կամ այն դարձել է օգտագործման համար ոչ պիտանի, ապա օտարերկրյա պետությունում գտնվող Հայաստանի Հանրապետության դիվանագիտական ներկայացուցչությունը կամ հյուպատոսական հիմնարկը քաղաքացիություն չունեցող անձին տրամադրում է Հայաստանի Հանրապետություն վերադառնալու իրավունք վերապահող փաստաթուղթ` վերադարձի վկայական:

4. Սույն հոդվածի 1-ին մասի 1-ին, 3-րդ, 5-րդ եւ 9-րդ կետերով նախատեսված դեպքերում քաղաքացիություն չունեցող անձի նույնականացման քարտը եւ կոնվենցիոն ճամփորդական փաստաթուղթը համարվում են անվավեր, իսկ 2-րդ, 4-րդ, 6-րդ, 7-րդ եւ 8-րդ կետերով նախատեսված դեպքերում դրանք անվավեր են ճանաչվում փաստաթուղթը տրամադրած մարմնի որոշմամբ:

5. Քաղաքացիություն չունեցող անձի մահվան դեպքում նույնականացման քարտը եւ կոնվենցիոն ճամփորդական փաստաթուղթը հանձնվում են մահվան պետական գրանցումն իրականացնող մարմնին:

**ՀՈԴՎԱԾ 46. ՔԱՂԱՔԱՑԻՈՒԹՅՈՒՆ ՉՈՒՆԵՑՈՂ ԱՆՁԻ ՆՈՒՅՆԱԿԱՆԱՑՄԱՆ ՔԱՐՏԸ ԿԱՄ ԿՈՆՎԵՆՑԻՈՆ ՃԱՄՓՈՐԴԱԿԱՆ ՓԱՍՏԱԹՈՒՂԹԸ ՎԵՐՑՆԵԼԸ**

1. Հայաuտանի Հանրապետության պետական եւ տեղական ինքնակառավարման մարմիններն իրենց վերապահված լիազորություններն իրականացնելիu պարտավոր են վերցնել քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը, եթե առկա են դրանք անվավեր ճանաչելու` **uույն oրենքի 45-րդ հոդվածի 1-ին մաuի** 1-2-րդ և 6-7-րդ կետերով նախատեuված հիմքերը, կամ անձն oգտագործում է այլ անձին պատկանող քաղաքացիություն չունեցող անձի նույնականացման քարտ կամ կոնվենցիոն ճամփորդական փաստաթուղթ: Քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը վերցնելուց անմիջապեu հետո անձին տրվում է այն վերցնելու փաuտը հավաuտող տեղեկանք: Տեղեկանքի ձևը սահմանվում է Հայաuտանի Հանրապետության **ոuտիկանության պետի հրամանով**:

2. Uույն հոդվածի 1-ին մաuով նախատեuված դեպքերում oտարերկրյա պետությունում գտնվող քաղաքացիություն չունեցող անձանց կոնվենցիոն ճամփորդական փաստաթուղթը վերցնում է Հայաuտանի Հանրապետության դիվանագիտական ներկայացուցչությունը կամ հյուպատոuական հիմնարկը:

3. Քաղաքացիություն չունեցող անձի՝ վերցված նույնականացման քարտը կամ կոնվենցիոն ճամփորդական փաստաթուղթը փոխանցվում է ոստիկանության բնագավառում լիազորված պետական կառավարման մարմինը, բացի uույն հոդվածի 4-րդ մաuով նախատեuված դեպքերից:

4. Կաuկածյալի կամ մեղադրյալի կոնվենցիոն ճամփորդական փաստաթուղթը ժամանակավորապեu վերցնում է հետաքննության կամ նախաքննության մարմինը: Կաuկածյալի կամ մեղադրյալի կոնվնցիոն ճամփորդական փաստաթուղթը պահվում է վարույթ իրականացնող պաշտոնատար անձանց մոտ եւ վերադարձվում է հարուցված քրեական հետապնդումը դադարեցվելուց հետո` անմիջապեu: Ազատազրկման դատապարտված քաղաքացիություն չունեցող անձի կոնվենցիոն ճամփորդական փաստաթուղթը պահվում է պատիժը կատարող մարմնում եւ անձին վերադարձվում է պատիժը կրելուց հետո՝ անմիջապեu:

5. Արգելվում է քաղաքացիություն չունեցող անձի նույնականացման քարտը կամ կոնվենցիոն ճամփորդական փաստաթուղթը վերցնելը (բացառությամբ uույն հոդվածում նշված դեպքերի) կամ գրավ ընդունելը:

**ԳԼՈՒԽ 5**

**ՕՏԱՐԵՐԿՐԱՑԻՆԵՐԻ ԱՇԽԱՏԱՆՔԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

**ՀՈԴՎԱԾ 47. ՕՏԱՐԵՐԿՐԱՑԻՆԵՐԻ ԱՇԽԱՏԱՆՔԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

1. Օտարերկրացիներն իրավունք ունեն ազատորեն տնօրինելու իրենց աշխատանքային ունակությունները, ընտրելու մասնագիտության եւ գործունեության տեսակը, զբաղվելու Հայաստանի Հանրապետության օրենքով չարգելված տնտեսական գործունեությամբ` պահպանելով Հայաստանի Հանրապետության օրենքով սահմանված սահմանափակումները: Երաշխավորվում է Հայաստանի Հանրապետության աշխատանքային օրենսգրքով սահմանված աշխատանքային հարաբերությունների կողմերի իրավահավասարության սկզբունքը` անկախ նրանց սեռից, ռասայից, ազգությունից, լեզվից, քաղաքացիությունից եւ աշխատողի գործնական հատկանիշների հետ չկապված այլ հանգամանքներից:

2. Հայաստանի Հանրապետության գործատուներն իրավունք ունեն օտարերկրացի աշխատողի հետ աշխատանքային պայմանագիր կնքելու եւ նրա աշխատանքն օգտագործելու` լիազորված մարմնի կողմից օտարերկրացի աշխատողի համար տրամադրված աշխատանքի թույլտվության հիման վրա: Օտարերկրացիների աշխատանքի եւ զբաղվածության բնագավառում լիազորված մարմինը օտարերկրացի աշխատողի համար աշխատանքի թույլտվություն տրամադրելիս հաշվի է առնում Հայաստանի Հանրապետության աշխատանքի շուկայի կարիքները և զարգացումները:

3. Հայաստանի Հանրապետության աշխատանքի շուկայի կարիքների գնահատման նպատակով Հայաստանի Հանրապետության կառավարության որոշմամբ գործատուի համար սահմանվում է ժամկետ, որի ընթացքում նա պարտավոր է իր մոտ առկա թափուր աշխատատեղը համալրել Հայաստանի Հանրապետության քաղաքացիների միջոցով: Սահմանված ժամկետում լիազորված մարմնի կողմից իր պահանջներին համապատասխանող թեկնածուի առաջադրման բացակայության, ինչպես նաև առաջադրված թեկնածուին գործատուի կողմից մերժելու դեպքերում գործատուն կարող է գտնել այդ պահանջներին համապատասխանող օտարերկրացու եւ դիմել լիազորված մարմին` կոնկրետ օտարերկրացու համար կոնկրետ ժամկետով աշխատանքի թույլտվություն տրամադրելու համար` ներկայացնելով Հայաստանի Հանրապետության կառավարության որոշմամբ սահմանված անհրաժեշտ փաստաթղթերը:

4. Օտարերկրացին իրավունք ունի Հայաստանի Հանրապետությունում իրականացնելու աշխատանքային գործունեություն` լիազորված մարմնի կողմից օտարերկրացի աշխատողի համար գործատուին տրամադրված աշխատանքի թույլտվության հիման վրա, բացառությամբ **սույն օրենքի 48-րդ հոդվածով** սահմանված դեպքերի:

**ՀՈԴՎԱԾ 48. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՍՏԱՆԱԼՈՒ ԲԱՑԱՌՈՒԹՅՈՒՆՆԵՐԸ**

1. Առանց աշխատանքի թույլտվության Հայաստանի Հանրապետությունում կարող են աշխատել`

1) Հայաստանի Հանրապետության երկարաժամկետ եւ հատուկ կացության կարգավիճակ ունեցողները, ինչպես նաեւ **սույն օրենքի 16-րդ հոդվածի** 1-ին մասի 5-րդ կետով նախատեսված հիմքերով Հայաստանի Հանրապետության կարճաժամկետ կացության կարգավիճակ ունեցողները` կացության ժամկետը չգերազանցող ժամանակահատվածում.

2) Հայաստանի Հանրապետության կառավարության սահմանած` առանձին մասնագիտություններով բարձրագույն և հետբուհական կրթություն ունեցող օտարերկրացիները.

3) Հայաստանի Հանրապետությունում հավատարմագրված դիվանագիտական ներկայացուցչությունների եւ հյուպատոսական հիմնարկների, միջազգային կազմակերպությունների եւ դրանց ներկայացուցչությունների աշխատակիցների մերձավոր ազգականները` փոխադարձության սկզբունքի հիման վրա.

4) մերձսահմանային շրջանների աշխատողները, ինչպես նաև մշակութային և սպորտային մասնագիտություն ունեցող անձինք` տվյալ մշակութային կամ սպորտային միջոցառման ժամկետով.

5) օտարերկրյա կապիտալի մասնակցությամբ առեւտրային կազմակերպությունների հիմնադիրները, տնօրենները կամ լիազորված ներկայացուցիչները.

6) օտարերկրյա պետության առեւտրային կազմակերպությունների աշխատակիցները` Հայաստանի Հանրապետությունում տեղակայված այդ կազմակերպությունների ներկայացուցչություններում աշխատելու նպատակով.

7) օտարերկրյա առեւտրային կազմակերպության կողմից իր մասնաճյուղ կամ ներկայացուցչություն առաքվող կամ օտարերկրյա առեւտրային կազմակերպություններից գնված մեքենաները, սարքավորումները, հաստոցները տեղադրելու, վերանորոգելու եւ դրանք շահագործելու համար աշխատողներին որակավորելու նպատակով 6 ամսից ոչ ավել ժամկետով ժամանող օտարերկրյա մասնագետները.

8) Հայաստանի Հանրապետության միջազգային պայմանագրերի հիման վրա ժամանող մասնագետները կամ այլ անձինք.

9) Հայաստանի Հանրապետության ուսումնական հաստատություններում դասախոսություններ կարդալու նպատակով հրավիրված օտարերկրյա ուսումնական հաստատությունների դասախոսները.

10) լրատվական գործունեություն իրականացնող օտարերկրյա կազմակերպությունների հավատարմագրված ներկայացուցիչները.

11) ապաստան հայցողները, փախստականները և քաղաքացիություն չունեցող անձի կարգավիճակ ունեցող օտարերկրացիները, ինչպես նաև այն օտարերկրացիները, որոնց նկատմամբ կիրառելի է «Փախստականների և ապաստանի մասին» Հայաստանի Հանրապետության օրենքի 9-րդ հոդվածի 3-րդ մասով սահմանված չվերադարձելիության սկզբունքը, կամ **սույն օրենքի 58-րդ հոդվածի 1-ին** մասում նշված պատճառներով արտաքսումը բացառող հանգամանքները.

12) համապատասխան միջազգային պայմանագրերի հիման վրա արձակուրդների ժամանակ աշխատանքային փոխանակումների շրջանակներում աշխատանք կատարող ուսանողները.

13) «Մարդկանց թրաֆիքինգի և շահագործման ենթարկված անձանց նույնացման և աջակցության մասին» Հայաստանի Հանրապետության օրենքով սահմանված կարգով զոհի կամ հատուկ կատեգորիայի զոհի կարգավիճակ ունեցող անձինք եւ հատուկ կատեգորիայի զոհի օրինական ներկայացուցիչը.

14) Հայաստանի Հանրապետության համապատասխան միջազգային պայմանագրերի ուժով աշխատանքի թույլտվություն ստանալու պահանջից ազատված օտարերկրացիները:

15) Ազգությամբ հայ օտարերկրացիները:

**ՀՈԴՎԱԾ 49. ԱՇԽԱՏԱՆՔԻ ԹՈՒՅԼՏՎՈՒԹՅԱՆ ՏՐԱՄԱԴՐՈՒՄԸ ԵՎ ՄԵՐԺՈՒՄԸ**

1. Հայաստանի Հանրապետությունում կացության կարգավիճակ և աշխատանքի թույլտվություն ձեռք բերելու համար դիմումի քննարկման միասնական ընթացակարգը և միասնական թույլտվության համակարգը, ինչպես նաև աշխատանքի թույլտվության տրամադրման և մերժման կարգը և ժամկետները սահմանում է Հայաստանի Հանրապետության կառավարությունը:

2. Օտարերկրացու համար աշխատանքի թույլտվություն տրվում է **սույն օրենքի 47-րդ հոդվածի** 3-րդ մասի համաձայն գործատուի դիմած կոնկրետ ժամկետով` պահպանելով նույն հոդվածի պահանջները: Օտարերկրացու համար կարող է տրամադրվել նոր աշխատանքի թույլտվություն` սույն օրենքով սահմանված կարգով:

3. Աշխատանքի թույլտվության մեջ նշվում են այն աշխատանքը, որը պետք է կատարի օտարերկրացին, եւ այն գործատուն, որի մոտ նա անցնում է աշխատանքի: Աշխատանքի թույլտվություն ստացած օտարերկրացուն կարճաժամկետ կացության կարգավիճակ տրվում կամ դրա ժամկետը երկարաձգվում է աշխատանքի թույլտվության մեջ նշված ժամկետով:

4. Աշխատանքի թույլտվություն ստանալու համար գործատուից գանձվում է պետական տուրք` «Պետական տուրքի մասին» Հայաստանի Հանրապետության օրենքով սահմանված կարգով եւ չափով:

**ՀՈԴՎԱԾ 50. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՏՐԱՄԱԴՐԵԼԸ ՄԵՐԺԵԼՈՒ**

**ՀԻՄՔԵՐԸ**

1. Աշխատանքի թույլտվություն տրամադրելը մերժվում է, եթե`

1) տվյալ աշխատանքը կատարելու համար Հայաստանի Հանրապետության օրենքներով պահանջվում է Հայաստանի Հանրապետության քաղաքացիություն.

2) պահանջվող տեղեկատվությունը կամ փաստաթղթերը կեղծված են.

3) գործատուն, որի մոտ պետք է աշխատի տվյալ օտարերկրացին, նախկինում խախտել է օտարերկրացիներին աշխատանքի ընդունելու պահանջները.

4) առկա են Հայաստանի Հանրապետության պետական անվտանգությանը սպառնացող պատճառներ.

5) Հայաստանի Հանրապետության կառավարության որոշմամբ սահմանված է որոշակի պետության քաղաքացիների կամ որոշակի կատեգորիայի անձանց աշխատանքի թույլտվության տրամադրման արգելք:

**ՀՈԴՎԱԾ 51. ԱՇԽԱՏԱՆՔԻ ԹՈՒՅԼՏՎՈՒԹՅԱՆ ՄԵՐԺՄԱՆ ԲՈՂՈՔԱՐԿՈՒՄԸ**

1. Աշխատանքի թույլտվության մերժման մասին գործատուին ծանուցվում է գրավոր:

2. Գործատուն կարող է աշխատանքի թույլտվության մերժումը մերժման մասին ծանուցումը ստանալուց հետո երկամսյա ժամկետում բողոքարկել վարչական կամ դատական կարգով:

**ՀՈԴՎԱԾ 52. ԱՇԽԱՏԱՆՔԱՅԻՆ ՊԱՅՄԱՆԱԳՐԻ (ԾԱՌԱՅՈՒԹՅՈՒՆՆԵՐԻ ՄԱՏՈՒՑՄԱՆ ՊԱՅՄԱՆԱԳՐԻ) ԿՆՔՈՒՄԸ**

1. Աշխատանքային պայմանագիրը (ծառայությունների մատուցման պայմանագիրը) կնքվում է Հայաստանի Հանրապետության օրենսդրության պահանջներին համապատասխան` միայն աշխատանքի թույլտվության վավերականության ժամկետով: Աշխատանքային պայմանագրում (ծառայությունների մատուցման պայմանագրում) պետք է ներառվեն նաեւ օտարերկրացի աշխատողի եւ նրա մերձավոր ազգականների` Հայաստանի Հանրապետություն փոխադրման, սոցիալական ապահովության եւ ապահովագրության, դիմավորման, կացարանով ապահովման եւ բնակության վայրում հաշվառման եւ վերադարձի հետ կապված հարցերը:

2. Գործատուի գործունեության դադարեցման դեպքում օտարերկրացի աշխատողն իրավունք ունի աշխատանքի թույլտվության գործողության մնացած ժամկետով կնքելու նոր աշխատանքային պայմանագիր (ծառայությունների մատուցման պայմանագիրը) այլ գործատուի հետ` պայմանով, որ նշված ժամկետի ավարտին մնացել է առնվազն երեք ամիս, եւ նոր գործատուն ստացել է լիազորված մարմնի համաձայնությունը:

3. Օտարերկրացու հետ աշխատանքային պայմանագիրը (ծառայությունների մատուցման պայմանագիրը) կնքելուց հետո՝ հինգ աշխատանքային օրվա ընթացքում, գործատուն դրա կրկնօրինակը ներկայացնում է լիազորված մարմին` առձեռն հանձնելու կամ փոստային կապի միջոցով, կամ էլեկտրոնային եղանակով` հաշվառման համար:

**ՀՈԴՎԱԾ 53. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆԸ ՈՒԺԸ ԿՈՐՑՐԱԾ ՃԱՆԱՉԵԼԸ ԵՎ ԳՈՐԾՈՂՈՒԹՅԱՆ ԴԱԴԱՐՈՒՄԸ**

1. Աշխատանքի թույլտվությունը ուժը կորցրած է ճանաչվում, եթե`

1) գործատուն աշխատանքի թույլտվությունը ձեռք է բերել կեղծ փաստաթղթերի և տեղեկությունների հիման վրա.

2) գործատուն աշխատանքային պայմանագիր չի կնքել աշխատանքի թույլտվություն ստանալուց հետո` մեկ ամսվա ընթացքում: Աշխատանքի թույլտվության գործողությունը դադարում է, եթե լրացել է աշխատանքային պայմանագրի ժամկետը, կամ պայմանագիրը լուծվել է: Աշխատանքային պայմանագիրը լուծելու դեպքում գործատուն այդ մասին պետք է 5 աշխատանքային օրվա ընթացքում ծանուցի լիազոր մարմնին: Աշխատանքի թույլտվությունն ուժը կորցրած է ճանաչում լիազորված մարմինը:

2. Աշխատանքի թույլտվությունը ուժը կորցրած ճանաչելու որոշման մասին լիազորված մարմինը 5 աշխատանքային օրվա ընթացքում գրավոր ծանուցում է ոստիկանության բնագավառում լիազորված պետական կառավարման մարմնին, գործատուին եւ օտարերկրացուն:

3. Աշխատանքի թույլտվությունը ուժը կորցրած ճանաչելու վերաբերյալ աշխատանքի և զբաղվածության բնագավառում լիազորված մարմնի որոշումը օտարերկրացին կարող է բողոքարկել օրենքով սահմանված կարգով:

**ՀՈԴՎԱԾ 54. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆ ՍՏԱՑԱԾ ՕՏԱՐԵՐԿՐԱՑՈՒ ԵՐԱՇԽԻՔՆԵՐԸ**

1. Եթե գործատուն Հայաստանի Հանրապետություն օրինական մուտք գործած օտարերկրացի աշխատողին չի ապահովում այն աշխատանքով, որի համար գործատուին տրամադրվել է աշխատանքի թույլտվություն, ապա գործատուն Հայաստանի Հանրապետության կառավարության սահմանած կարգով և չափերով հոգում է նրա, ինչպես նաեւ նրա մերձավոր ազգականների, որոնց թույլատրվել է ուղեկցել կամ միանալ նրան, ապրուստի, անձնական ունեցվածքի փոխադրման ծախսերը, ինչպես նաեւ վերադարձի ծախսերն իրենց ծագման պետություն կամ այն պետություն, որտեղից ժամանել են, բացառությամբ այն դեպքերի, երբ օտարերկրացի աշխատողի հետ կնքած աշխատանքային պայմանագիրը լուծվել է Հայաստանի Հանրապետության աշխատանքային օրենսգրքի 109-րդ հոդվածի 1-ին մասի 3-րդ, 6-րդ, 7-րդ, 12-րդ, 13-րդ կետերով, 113-րդ հոդվածի 1-ին մասի 5-րդ, 6-րդ, 8-10-րդ կետերով նախատեսված հիմքերով:

2. Օտարերկրացի աշխատողներին ճշգրիտ տեղեկություններ տրամադրելու նպատակով լիազորված մարմինն իրականացնում է անվճար օգնություն եւ ծառայություն, ապակողմնորոշիչ տեղեկատվության դեմ պայքարին ուղղված խորհրդատվություն: Լիազորված մարմինը պարտավոր է օտարերկրացուն անվճար խորհրդատվություն տալ նախքան իր` Հայաստանի Հանրապետություն մուտք գործելը գործատուի եւ իր միջեւ կնքված աշխատանքային պայմանագրի դրույթների վերաբերյալ:

**ՀՈԴՎԱԾ 55. ԱՇԽԱՏԱՆՔԻ ԹՈՒՅԼՏՎՈՒԹՅՈՒՆԸ ԿԱՆՈՆԱԿԱՐԳՈՂ ՆՈՐՄԵՐԻ ՆԿԱՏՄԱՄԲ ՊԵՏԱԿԱՆ ՀՍԿՈՂՈՒԹՅՈՒՆԸ ԵՎ ՎԵՐԱՀՍԿՈՂՈՒԹՅՈՒՆԸ**

1. Սույն օրենքով եւ այլ իրավական ակտերով սահմանված աշխատանքի թույլտվությունը կանոնակարգող նորմերի իրականացման նկատմամբ պետական հսկողություն եւ վերահսկողություն իրականացնում է Հայաստանի Հանրապետության կառավարության լիազորած պետական մարմինը:

2. Սույն հոդվածի 1-ին մասով նախատեսված հսկողության եւ վերահսկողության արդյունքում հայտնաբերված՝ գործատուների կողմից առանց աշխատանքի թույլտվության օտարերկրացիներին աշխատանքի ընդունելու դեպքերի վերաբերյալ, ինչպես նաեւ ցանկացած այնպիսի կասկածի դեպքում, որ օտարերկրացին հնարավոր է ենթարկված լինի մարդկանց թրաֆիքինգի կամ շահագործման, այդ մասին տեղեկատվությունը ներկայացվում է ոստիկանության բնագավառում լիազորված պետական կառավարման մարմին:

**ԳԼՈՒԽ 6**

**ՕՏԱՐԵՐԿՐԱՑՈՒ ԿԱՄԱՎՈՐ ՀԵՌԱՆԱԼԸ ԵՎ ԱՐՏԱՔՍՈՒՄԸ ՀԱՅԱՍՏԱՆԻ**

**ՀԱՆՐԱՊԵՏՈՒԹՅԱՆ ՏԱՐԱԾՔԻՑ**

**ՀՈԴՎԱԾ 56. ՕՏԱՐԵՐԿՐԱՑՈՒ ԿԱՄԱՎՈՐ ՀԵՌԱՆԱԼԸ ՀԱՅԱՍՏԱՆԻ**

**ՀԱՆՐԱՊԵՏՈՒԹՅՈՒՆԻՑ**

1. Օտարերկրացին պարտավոր է հեռանալ Հայաստանի Հանրապետության տարածքից, եթե՝

1) լրացել է նրա մուտքի վիզայի կամ կացության կարգավիճակի վավերականության ժամկետը.

2) մուտքի վիզան ուժը կորցրած կամ անվավեր է ճանաչվել.

3) մերժվել է նրա` կացության կարգավիճակ ստանալու դիմումը.

4) նա **սույն օրենքի 22-րդ հոդված 1-ին մասի կամ 2-րդ մասի 1-4-րդ կետերից որևէ մեկի** հիմքով զրկվել է կացության կարգավիճակից,

5) առանց մուտքի վիզայի ռեժիմի Հայաստանի Հանրապետություն ժամանելու իրավունք ունենալու դեպքում լրացել է Հայաստանի Հանրապետությունում նրա գտնվելու՝ սույն օրենքով, միջազգային պայմանագրերով կամ **սույն օրենքի 6-րդ հոդվածի 1-ին մասի** համաձայն ընդունված կառավարության որոշմամբ սահմանված ժամկետը, կամ ի հայտ են եկել **սույն օրենքի 7-րդ հոդվածի 1-ին մասի 3-րդ, 5-րդ կամ 6-րդ կետերով** սահմանված հիմքերը:

6) գտնվելով Հայաստանի Հանրապետությունում դադարեցրել է Հայաստանի Հանրապետության քաղաքացիությունը և 15-օրյա ժամկետում, իսկ առանց մուտքի վիազայի ռեժիմի երկրի քաղաքացին 180 օրվա ընթացքում, սույն օրենքով սահմանված կարգով չի դիմել համապատասխանաբար արտոնագիր կամ կացության կարգավիճակ ձեռք բերելու համար, բացառությամբ այն դեպքերի, երբ անձը օրենքի ուժով դարձել է քաղաքացիություն չունեցող անձ,

2. Սույն հոդվածի 1-ին մասի 2-4-րդ կետերով նախատեսված հիմքերն ի հայտ գալու դեպքում լիազոր պետական մարմնի կողմից ծանուցվելուց հետո 15-օրյա ժամկետում, իսկ 1-ին, 5-րդ և 6-րդ կետերով նախատեսված դեպքերում` օրենքով սահմանված ժամկետը լրանալուց հետո մինչև հաջորդ օրվա ավարտը օտարերկրացին պարտավոր է կամավոր հեռանալ Հայաստանի Հանրապետությունից:

3. Օտարերկրացու կամավոր հեռանալու ժամկետը մինչև 4 ամսով կարող է կասեցվել հաշվի առնելով այնպիսի հանգամանքները, ինչպիսիք են խնամքի տակ ուսումնական հաստատություն հաճախողերեխաներ ունենալը, ընտանեկան ու սոցիալական վիճակը, հիվանդությունը, քրեական գործով տուժող կամ վկա հանդիսանալը, ինչպես նաև Հայաստանի Հանրապետությունում բնակությունն օրինականացնելու համար սույն օրենքով սահմանված կարգով և ժամկետում ներկայացված դիմումի քննարկման ժամանակահատվածը: Կամավոր հեռանալու ժամկետը կասեցնելու համար անձը մինչև սույն հոդվածի 2-րդ մասով նախատեսված ժամկետի լրանալը դիմում է ներկայացնում լիազոր պետական մարմին՝ կցելով համապատասխան հանգամանքները հիմնավորող ապացույցներ: Լիազոր մարմինը օտարերկրացու կամավոր հեռանալու ժամկետը մինչև 4 ամիս ժամանակով կասեցնելու կամ կասեցումը մերժելու որոշումը կայացնում է 10 օրվա ընթացքում և 3-օրյա ժամկետում որոշումն ուղարկում է դիմողին: Օտարերկրացին կամավոր հեռանալու ժամկետի կասեցումը մերժելու որոշման մասին ծանուցվելուց հետո 15-օրյա ժամկետում պարտավոր է հեռանալ Հայաստանի Հանրապետությունից:

4. Սույն հոդվածի 1-ին մասով սահմանված պարտավորությունը չի տարածվում այն օտարերկրացու նկատմամբ, որը մարդկանց շահագործման և թրաֆիկինգի զոհ ճանաչվելու նպատակով գտնվում է «Մարդկանց թրաֆիքինգի և շահագործման ենթարկված անձանց նույնացման և աջակցության մասին» Հայաստանի Հանրապետության օրենքով սահմանված մտորման ժամկետում:

5. Եթե սույն հոդվածի 1-ին մասի 2-րդ, 3-րդ կամ 4-րդ կետերում նախատեսված հիմքերի վերաբերյալ օտարերկրացին մինչև սույն հոդվածի 2-րդ մասով նախատեսված ժամկետի լրանալը սահմանված կարգով բողոք է ներկայացրել, ապա օտարերկրացու կամավոր հեռանալու ժամկետը կասեցվում է մինչև վերջնական որոշում կայացնելը: Եթե որոշումը դատարանը թողնում է ուժի մեջ, ապա օտարերկրացին պարտավոր է դատարանի որոշումն օրինական ուժի մեջ մտնելուց հետո` 15-օրյա ժամկետում կամավոր հեռանալ Հայաստանի Հանրապետության տարածքից:

6. Օտարերկրացու կամավոր հեռանալու ժամկետի կասեցումն արգելվում է, եթե`

1) առանց հարգելի պատճառների բաց է թողնվել սույն հոդվածի 3-րդ կամ 7-րդ մասերով նախատեսված դիմումը կամ բողոքը ներկայացնելու ժամկետը,

2) հիմնավոր կասկածներ կան այն մասին, որ օտարերկրացին իր հեռանալու ժամկետը կասեցնելու միջոցով փորձում է խուսափել օտարերկրյա պետությունում քրեական պատասխանատվությունից կամ պատժից,

3) օտարերկրացին իր մասին ներկայացրել է կեղծ տեղեկություններ, կեղծ կամ անվավեր փաստաթղթեր կամ չի ներկայացրել հեռանալու ժամկետի կասեցումը հիմնավորող անհրաժեշտ փաստաթղթեր:

7. Սույն հոդվածի 3-րդ և 5-րդ մասերով նախատեսված դեպքերում օտարերկրացուն տրվում է **սույն օրենքի 21-րդ հոդվածի** 6-րդ մասի ***համաձայն Հայաստանի Հանրապետության ոստիկանության բնագավառում լիազորված պետական կառավարման մարմնի ղեկավարի կողմից հաստատված ձևի ժամանակավոր գտնվելու թույլտվություն:***

**ՀՈԴՎԱԾ 57. ՕՏԱՐԵՐԿՐԱՑՈՒ ԱՐՏԱՔՍՄԱՆ ՎԵՐԱԲԵՐՅԱԼ ԳՈՐԾԻ ՀԱՐՈՒՑՈՒՄԸ**

1. Եթե **սույն օրենքի 56-րդ հոդվածով** նախատեսված դեպքերում օտարերկրացին կամավոր չի հեռացել Հայաստանի Հանրապետության տարածքից, ապա Հայաստանի Հանրապետության ոստիկանության բնագավառում լիազորված պետական կառավարման մարմինը արտաքսման վերաբերյալ գործ է հարուցում եւ ներկայացնում դատարան:

2. Առանց սույն հոդվածի 1-ին մասի, ինչպես նաև 58-րդ հոդվածի 2-րդ մասի պահանջների պահպանման օտարերկրացին կարող է արտաքսվել Հայաստանի Հանրապետությունից, եթե արտաքսումն անհրաժեշտ է ի շահ հասարակական կարգի կամ նրա Հայաստանի Հանրապետությունում գտնվելը սպառնում է պետության անվտանգությանը և եթե առկա է համապատասխան բնագավառում լիազորված պետական կառավարման մարմնի եզրակացությունը նշված հանգամանքների հիմքով անհապաղ արտաքսելու վերաբերյալ:

3. Սույն հոդվածի 1-ին մասով նախատեսված դեպքերում արտաքսման որոշումը բողոքարկելու համար օտարերկրացին իրավունք ունի օգտվել անվճար իրավաբանական օգնությունից:

**ՀՈԴՎԱԾ 58. ՕՏԱՐԵՐԿՐԱՑԻՆԵՐԻ ԱՐՏԱՔՍՈՒՄՆ ԱՐԳԵԼՈՂ ՀԱՆԳԱՄԱՆՔՆԵՐԸ**

1. Արգելվում է օտարերկրացուն արտաքսել այն պետություն, որտեղ նրան սպառնում է հետապնդում ռասայի, կրոնի, սոցիալական որոշակի խմբի պատկանելության, ազգության կամ քաղաքական համոզմունքների պատճառներով, կամ առկա են համատարած բռնություն, մարդու իրավունքների զանգվածային խախտումներ կամ հասարակական կարգը խախտող այլ լուրջ իրադարձություններ, կամ եթե տվյալ օտարերկրացիները կարող են ենթարկվել խոշտանգումների կամ դաժան, անմարդկային կամ արժանապատվությունը նվաստացնող վերաբերմունքի կամ պատժի կամ մահապատժի:

2. Արգելվում է արտաքսել Հայաստանի Հանրապետությունում բնակվող օտարերկրացուն, եթե նա`

1) երեխա է, ում ծնողները օրինական հիմքերով բնակվում են Հայաստանի Հանրապետությունում կամ Հայաստանի Հանրապետությունում գտնվում է առանց ուղեկցողի կամ ընտանիքից անջատված

2) իր խնամքի տակ ունի Հայաստանի Հանրապետության քաղաքացի հանդիսացող երեխա,

3) 80 տարեկանից բարձր տարիքի է,

4) Ունի ծանր հիվանդություն և հիվանդանոցային բժշկական օգնությունը և սպասարկումը իրականացվում է Հայաստանի Հանրապետությունում, մինչև նշված հանգամանքների վերացումը,

5) գործում է անհաղթահարելի ուժ, որը ժամանակավորապես խոչընդոտում է օտարերկրացու արտաքսմանը:

3. Արտաքսումն արգելող ծանր հիվանդությունների ցանկը սահմանում է Հայաստանի Հանրապետության կառավարությունը:

**ՀՈԴՎԱԾ 59. ՕՏԱՐԵՐԿՐԱՑԻՆԵՐԻ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ ԱՐՏԱՔՍՄԱՆ ՎԵՐԱԲԵՐՅԱԼ ԳՈՐԾԻ ՔՆՆՈՒԹՅԱՆ ԸՆԹԱՑՔՈՒՄ**

1. Օտարերկրացին, որը ենթակա է արտաքսման Հայաստանի Հանրապետությունից, օգտվում է դատական պաշտպանության համար Հայաստանի Հանրապետության Սահմանադրությամբ և օրենքներով նախատեսված բոլոր իրավունքներից:

2. Գործի քննության ընթացքում օտարերկրացու փախուստը կանխելու նպատակով ոստիկանության բնագավառում լիազորված պետական կառավարման մարմինը, անհրաժեշտության դեպքում, կարող է հսկողություն սահմանել օտարերկրացու նկատմամբ` վերջինիս գրավոր պարտավորեցնելով չթողնել բնակության վայրը և պարբերաբար ներկայանալ ոստիկանության համապատասխան ստորաբաժանում, եթե նա **սույն օրենքի 64-րդ հոդվածի** 1-ին մասով սահմանված կարգով չի ձերբակալվել:

**ՀՈԴՎԱԾ 60. ՕՏԱՐԵՐԿՐԱՑՈՒ ԱՐՏԱՔՍՄԱՆ ՄԱՍԻՆ ՈՐՈՇՄԱՆ ԿԱՏԱՐՈՒՄԸ**

1. Արտաքսման վերաբերյալ գործի քննության արդյունքում դատարանի կողմից օտարերկրացու արտաքսման վերաբերյալ որոշում կայացնելու, ինչպես նաև **սույն օրենքի 57-րդ հոդվածի** 2-րդ մասով նախատեսված եզրակացության առկայության դեպքում օտարերկրացու արտաքսման օրը, երթուղին, պետական սահմանի անցման կետը, արտաքսման ընթացակարգը որոշվում և արտաքսումն իրականացվում է ոստիկանության բնագավառում լիազորված պետական կառավարման մարմնի ղեկավարի կողմից սահմանած կարգով:

**ՀՈԴՎԱԾ 61. ԱՐՏԱՔՍՄԱՆ ՄԱՍԻՆ ՈՐՈՇՄԱՆ ԲՈՂՈՔԱՐԿՈՒՄԸ**

1. Արտաքսման մասին որոշումը օտարերկրացին կարող է բողոքարկել օրենքով սահմանված կարգով:

2. Արտաքսման մասին որոշման բողոքարկման դեպքում օտարերկրացու արտաքսումը Հայաստանի Հանրապետությունից կասեցվում է:

3. Հայաստանի Հանրապետությունում գտնվող օտարերկրացու արտաքսումը չի կասեցվում, եթե արտաքսման անհրաժեշտությունը պայմանավորված է պետական անվտանգության ապահովման կամ հասարակական կարգի պահպանման շահերով, բացառությամբ այն դեպքերի, երբ անձը ներկայացնում է ապացույցներ **սույն օրենքի 58-րդ հոդվածի** 1-ին մասով նախատեսված արտաքսումն արգելող հանգամանքների մասին:

**ՀՈԴՎԱԾ 62. ԱՐՏԱՔՍՎԱԾ ՕՏԱՐԵՐԿՐԱՑԻՆԵՐԻ ՀԱՇՎԱՌՈՒՄԸ ԵՎ ԱՐՏԱՔՍՄԱՆ ԾԱԽՍԵՐԻ ԲԱՇԽՈՒՄԸ**

1. Հայաստանի Հանրապետության ոստիկանության բնագավառում լիազորված պետական կառավարման մարմինն իրականացնում է արտաքսված օտարերկրացիների առանձին հաշվառում, որոնց մասին տվյալները մտցվում են **սույն օրենքի 7-րդ հոդվածի 2-րդ** մասում նշված տվյալների բանկ:

2. Արտաքսման մասին արտաքսվող օտարերկրացու ծագման պետության դիվանագիտական ներկայացուցչությունը կամ հյուպատոսական հիմնարկը կամ տվյալ պետության շահերը ներկայացնող այլ պետության դիվանագիտական ներկայացուցչությունը տեղեկացվում է եռօրյա ժամկետում:

3. Արտաքսման ծախսերը օտարերկրացու կողմից հոգալու անհնարինության դեպքում դրանք կատարվում են Հայաստանի Հանրապետության պետական բյուջեից: Այն դեպքում, երբ օտարերկրացին Հայաստանի Հանրապետություն է ժամանել հրավերի հիման վրա, ապա արտաքսման ծախսերը գանձվում են հրավիրողից:

4. Գործատուների կողմից օտարերկրացուն առանց Հայաստանի Հանրապետությունում գտնվելու/բնակվելու իրավական հիմքի աշխատանքի ընդունելու դեպքում արտաքսման ծախսերը պարտավոր է վճարել գործատուն:

**ԳԼՈՒԽ 7**

**ՕՏԱՐԵՐԿՐԱՑԻՆԵՐԻ ՊԱՀՈՒՄԸ ԿԱՄ ԱՐՏԱՔՍՄԱՆ ՆՊԱՏԱԿՈՎ**

**ՁԵՐԲԱԿԱԼՈՒՄԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

**ՀՈԴՎԱԾ 63. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՍԱՀՄԱՆԻ ԱՆՑՄԱՆ ԿԵՏԵՐՈՒՄ ՄՈՒՏՔԻ ԹՈՒՅԼՏՎՈՒԹՅՈՒՆ ՉՈՒՆԵՑՈՂ ՕՏԱՐԵՐԿՐԱՑԻՆԵՐԻ ՊԱՀՈՒՄԸ**

1. **Սույն օրենքի 5-րդ հոդվածի 3-րդ** մասով նախատեսված` օտարերկրացուն ծագման պետություն կամ այն պետություն, որտեղից նա ժամանել է կամ իր ցանկությամբ այլ պետություն, որտեղ տվյալ օտարերկրացու համար սահմանված է առանց մուտքի վիզայի ռեժիմ, վերադարձնելու անհնարինության դեպքում, առանց անձնագրի, անվավեր անձնագրով Հայաստանի Հանրապետության պետական սահմանի անցման կետ ժամանած կամ Հայաստանի Հանրապետության պետական սահմանի անցման կետում մուտքի վիզայի մերժում ստացած կամ սահմանային վերահսկողություն իրականացնող մարմնի կողմից մուտքի թույլտվություն չստացած օտարերկրացիները կարող են պահվել տարանցիկ գոտում կամ այդ նպատակով ստեղծված հատուկ կացարանում:

2. Եթե սույն հոդվածի 1-ին մասում նշված անձն առանց ծնողի կամ օրինական ներկայացուցչի ուղեկցությամբ երթեւեկող 18 տարին չլրացած անձ է, ապա նա չի կարող պահվել հատուկ կացարանում եւ անմիջապես պետք է ուղեկցվի ծնողի (ծնողների) կամ օրինական ներկայացուցչի մոտ կամ տեղավորվի երեխաների համար նախատեսված (հարմարեցված) կացարանում:

3. Սահմանային վերահսկողություն իրականացնող լիազոր մարմինը հատուկ կացարանում օտարերկրացուն տեղավորելուց հետո` 24 ժամվա ընթացքում, դիմում է դատարան` օտարերկրացուն մինչեւ 90 օր պահելու թույլտվության վերաբերյալ որոշում ստանալու համար: Դատարանի կողմից որոշում կայացնելու նպատակով օտարերկրացին դատարան է տեղափոխվում սահմանային վերահսկողություն իրականացնող լիազոր մարմնի ներկայացուցչի ուղեկցությամբ:

4. Եթե 90 օրվա ընթացքում անհնար է լինում օտարերկրացու վերադարձը ծագման պետություն կամ սահմանային վերահսկողություն իրականացնող լիազոր մարմնի դիմումը` օտարերկրացուն մինչև 90 օր պահելու թույտվության վերաբերյալ, դատարանի կողմից մերժվում է, ապա օտարերկրացուն Հայաստանի Հանրապետությանվ ոստիկանության բնագավառում լիազորված պետական կառավարման մարմնի կողմից տրվում է ժամանակավոր գտնվելու թույլտվություն մինչեւ օտարերկրացու հեռացումը Հայաստանի Հանրապետությունից:

5. Պետական սահմանի անցման կետերում եւ տարանցիկ գոտիներում հատուկ կացարանների գործունեության և օտարերկրացիներին պահելու կարգը սահմանում է Հայաստանի Հանրապետության կառավարությունը:

**ՀՈԴՎԱԾ 64. ԱՐՏԱՔՍՄԱՆ ՆՊԱՏԱԿՈՎ ՕՏԱՐԵՐԿՐԱՑՈՒ ՁԵՐԲԱԿԱԼՈՒՄԸ**

1. Օտարերկրացին սույն օրենքով սահմանված կարգով կարող է ձերբակալվել եւ պահվել հատուկ կացարանում, եթե բավարար հիմքեր կան կասկածելու, որ նա կարող է թաքնվել մինչեւ դատարանում արտաքսման մասին գործի քննությունը կամ օրինական ուժի մեջ մտած արտաքսման որոշման կատարումը, կամ եթե օտարերկրացին անհարգելի պատճառներով 2 անգամ չի կատարել **սույն օրենքի 59-րդ հոդվածի** 2-րդ մասով իր վրա դրած պարտավորությունը: Օտարերկրացուն ձերբակալելուց եւ հատուկ կացարանում տեղավորելուց հետո` 48 ժամվա ընթացքում, Հայաստանի Հանրապետության ոստիկանության բնագավառում լիազորված պետական կառավարման մարմինը դիմում է դատարան` օտարերկրացուն մինչեւ 90 օր պահելու թույլտվության վերաբերյալ որոշում ստանալու համար, այդ մասին անհապաղ գրավոր տեղեկացնելով օտարերկրացուն: Դատարանի կողմից թույլտվություն չտրամադրելու դեպքում ձերբակալված օտարերկրացին պետք է անհապաղ ազատ արձակվի:

2. Հայաստանի Հանրապետության ոստիկանության բնագավառում լիազորված պետական կառավարման մարմինը, օտարերկրացու գրավոր համաձայնությամբ, ձերբակալման մասին ոչ ուշ, քան 24 ժամվա ընթացքում նրան պահելու տեղի և հիմքերի մասին տեղեկացնում է վերջինիս ծագման պետության դիվանագիտական ներկայացուցչությանը կամ հյուպատոսական հիմնարկին կամ տվյալ պետության շահերը ներկայացնող այլ պետության դիվանագիտական ներկայացուցչությանը եւ/կամ տվյալ օտարերկրացու` Հայաստանի Հանրապետությունում գտնվող մերձավոր ազգականներին:

3. Ձերբակալված օտարերկրացին հատուկ կացարանում կարող է պահվել մինչեւ արտաքսման մասին գործի քննության արդյունքում դատարանի կայացրած որոշումն օրինական ուժի մեջ մտնելը, բայց ոչ ավել, քան 90 օր: Դատարանի որոշումն օրինական ուժի մեջ մտնելուց հետո օտարերկրացու նկատմամբ կիրառվում են **սույն օրենքի 62-րդ հոդվածի** դրույթները:

4. Երեխայի լավագույն շահերի գերակայությունը հաշվի առնելով՝ երեխաներ ունեցող ընտանիքների արտաքսման նպատակով հատուկ կացարանում պահելու վերաբերյալ որոշում կայացվում է **որպես ծայրահեղ միջոց** և հնարավորինս կարճ ժամկետով:

5. Հայաստանի Հանրապետության տարածքում հատուկ կացարանների գործունեության եւ ձերբակալված օտարերկրացիներին պահելու կարգը սահմանում է Հայաստանի Հանրապետության կառավարությունը:

**ՀՈԴՎԱԾ 65. ՁԵՐԲԱԿԱԼՎԱԾ ԿԱՄ ՊԱՀՎՈՂ ՕՏԱՐԵՐԿՐԱՑՈՒ ԻՐԱՎՈՒՆՔՆԵՐԸ**

1. **Սույն օրենքի 63-րդ և 64-րդ հոդվածներով** նախատեսված դեպքերում պահվող կամ ձերբակալված օտարերկրացին ունի հետևյալ իրավունքները.

1. անհրաժեշտության դեպքում անվճար օգտվել թարգմանչի ծառայություններից,
2. իրեն հասկանալի լեզվով կամ թարգմանչի միջոցով անհապաղ տեղեկանալ իր ձերբակալման և պահման պատճառների մասին, ինչպես նաև ձերբակալվելուց հետո հատուկ կացարանի վարչակազմի ղեկավարից անմիջապես ստանալ իր իրավունքների և պարտականությունների մասին գրավոր ծանուցում և պարզաբանում,
3. իր իրավունքների և ազատությունների խախտման վերաբերյալ դիմումներով, բողոքներով, ինչպես անձամբ, այնպես էլ փաստաբանի կամ օրինական ներկայացուցչի միջոցով դիմել հատուկ կացարանի վարչակազմին, նրանց վերադաս մարմիններին, դատարանին, դատախազությանը, մարդու իրավունքների պաշտպանին, պետական և տեղական ինքնակառավարման մարմիններին, հասարակական կազմակերպություններին, զանգվածային լրատվության միջոցներին, ինչպես նաև մարդու իրավունքների և ազատությունների պաշտպանության միջազգային մարմիններին կամ կազմակերպություններին,
4. իր մոտ ունենալ իր իրավունքների և օրինական շահերի պաշտպանությանն առնչվող փաստաթղթեր և գրառումներ, բացառությամբ այն փաստաթղթերի և գրառումների, որոնք պարունակում են պետական կամ ծառայողական կամ օրենքով պահպանվող այլ գաղտնիք,
5. կապ հաստատել իր ընտանիքի անդամների, իր պետության հյուպատոսական ծառայության ներկայացուցչության, մարդու իրավունքների պաշտպանությամբ զբաղվող միջազգային և հասարակական կազմակերպությունների ներկայացուցիչների հետ,
6. բողոքարկել իր վերաբերյալ կայացրած ցանկացած որոշում,
7. ստանալ անհրաժեշտ բժշկական օգնություն և սպասարկում,
8. Հայաստանի Հանրապետության Սահմանադրությամբ և օրենքներով սահմանված այլ իրավունքներ:

**ԳԼՈՒԽ 8**

**ՕՏԱՐԵՐԿՐԱՑՈՒ ՀԱՆՁՆՈՒՄԸ ԵՎ ԱԶԱՏԱԶՐԿՄԱՆ ՁԵՎՈՎ ՀԵՏԱԳԱ**

**ՊԱՏԻԺԸ ԿՐԵԼՈՒ ՀԱՄԱՐ ՓՈԽԱՆՑՈՒՄԸ**

**ՀՈԴՎԱԾ 66. ՕՏԱՐԵՐԿՐԱՑԻՆԵՐԻ ՀԱՆՁՆՈՒՄԸ ԵՎ ԱԶԱՏԱԶՐԿՄԱՆ ՁԵՎՈՎ ՀԵՏԱԳԱ ՊԱՏԻԺԸ ԿՐԵԼՈՒ ՀԱՄԱՐ ՓՈԽԱՆՑՈՒՄԸ**

1. Օտարերկրացիների հանձնումը, ինչպես նաև ազատազրկման ձևով հետագա պատիժը կրելու համար փոխանցումն իրականացվում է Հայաստանի Հանրապետության միջազգային պայմանագրերով և Հայաստանի Հանրապետության օրենքներով սահմանված կարգով:

**ԳԼՈՒԽ 9**

**ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

**ՀՈԴՎԱԾ 67. ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԸ ԽԱԽՏԵԼՈՒ ԴԵՊՔՈՒՄ**

Սույն օրենքը խախտելու դեպքում օտարերկրացիները, հրավիրողները, գործատուները, ինչպես նաեւ սույն օրենքով նախատեսված այլ ֆիզիկական և իրավաբանական անձինք, պետական և տեղական ինքնակառավարման մարմինները պատասխանատվություն են կրում օրենքով սահմանված կարգով:

**ԳԼՈՒԽ 10**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**ՀՈԴՎԱԾ 68. ՍՈՒՅՆ ՕՐԵՆՔԻ ՈՒԺԻ ՄԵՋ ՄՏՆԵԼԸ**

1. Սույն օրենքն ուժի մեջ է մտնում **պաշտոնական հրապարակումից վեց ամիս հետո**:

2. Սույն օրենքի ուժի մեջ մտնելու պահից ուժը կորցրած ճանաչել «Օտարերկրացիների մասին» Հայաստանի Հանրապետության 2006 թվականի դեկտեմբերի 25-ի ՀՕ-47-Ն օրենքը:

**ՀՈԴՎԱԾ 69. ԱՆՑՈՒՄԱՅԻՆ ԴՐՈՒՅԹՆԵՐ**

1. Սույն օրենքն ուժի մեջ մտնելուց հետո օտարերկրացիներին մինչև սույն օրենքի ուժի մեջ մտնելը տրված մուտքի վիզաներն ու կացության կարգավիճակներն ուժի մեջ են մինչեւ դրանց վավերականության ժամկետի ավարտը:

2. Հայաստանի Հանրապետության կառավարության 2006 թվականի մարտի 2-ի N 318-Ն որոշմամբ հաստատված կարգով ոստիկանության կողմից մինչև սույն օրենքն ուժի մեջ մտնելը տրված քաղաքացիություն չունեցող անձի կացության վկայականը համարվում է վավեր Հայաստանի Հանրապետության տարածքում ու Հայաստանի Հանրապետության տարածքից դուրս՝ մինչև դրանում նշված վավերականության ժամկետի ավարտը:

3. Հայաստանի Հանրապետության կառավարության 2006 թվականի մարտի 2-ի N 318-Ն որոշմամբ հաստատված կարգով ոստիկանության կողմից մինչև սույն օրենքն ուժի մեջ մտնելը տրված քաղաքացիություն չունեցող անձի կացության վկայականը սույն օրենքն ուժի մեջ մտնելուց հետո կարող է փոխանակվել քաղաքացիություն չունեցող անձի նույնականացման քարտով՝ **սույն օրենքի 44-րդ հոդվածի 3-րդ մասում** նշված ժամկետում: Քաղաքացիություն չունեցող անձի կացության վկայականը քաղաքացիություն չունեցող անձի նույնականացման քարտով փոխանակելու համար անձը ոստիկանություն է ներկայացնում դիմում, փոխանակման ենթակա կացության վկայականը և քաղաքացիություն չունեցող անձի նույնականացման քարտ տրամադրելու համար օրենքով սահմանված պետական տուրքի վճարման անդորրագիր:

**4. Սույն օրենքի ընդունմամբ պայմանավորված համապատասխան ենթաօրենսդրական իրավական ակտերն ընդունվում են սույն օրենքն ընդունվելուց հետո 4 ամսվա ընթացքում:**

***12.06.2019***